GBE BUBU Adza Afrikaans Ahanta Albanian Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Assamese Attié Aukan Australia Tokunɔgbe Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel (Central) Cambodian Catalan Cebuano Changana (Zimbabwe) Chavacano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinyanja Colombia Tokunɔgbe Comorian (Ngazidja) Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Drehu Dusun Dutch Ecuador Tokunɔgbe Efik El Salvador Tokunɔgbe Emberá (Catío) Esan Estonian Eŋlisi Eʋegbe Fante Faroese Fijian Finland Tokunɔgbe Finnish Fon Frafra France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Gitonga Gokana Greece Tokunɔgbe Greek Greenlandic Guadeloupean Creole Guarani Guarani (Bolivia) Guatemala Tokunɔgbe Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Huastec (San Luis Potosi) Hungarian Hungary Tokunɔgbe Hunsrik Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japan Tokunɔgbe Japanese Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Korea Tokunɔgbe Korean Kpelle Krio Kurdish Kurmanji (Caucasus) Kwangali Kwanyama Kyangonde Lahu Laotian Latgalian Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Luvale Macedonian Macua Malagasy Malay Malayalam Malaysia Tokunɔgbe Maltese Mam Mambwe-Lungu Mangareva Maninkakan (Eastern) Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mazahua Mazatec (Huautla) Mbukushu Mende Meru Miskito Mixe Mixtec (Guerrero) Mixtec (Huajuapan) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Netherlands Tokunɔgbe New Zealand Tokunɔgbe Ngabere Nias Nicaragua Tokunɔgbe Nigerian Pidgin Niuean Norwegian Nuer Nyaneka Nyungwe Nzema Okpe Oromo Ossetian Otomi (Mezquital Valley) Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Pilagá Polish Ponapean Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Tokunɔgbe Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Russia Tokunɔgbe Russian Rutoro Réunion Creole Samoan Sango Saramaccan Sarnami Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenian Solomon Islands Pidgin Somali Spain Tokunɔgbe Spanish Sranantongo Sunda Susu Swahili Swati Swedish Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thai (Northeastern) Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Turkish Turkmen Turkmen (Cyrillic) Tuvaluan Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruguay Tokunɔgbe Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zapotec (Isthmus) Zapotec (Lachiguiri) Zimbabwe Tokunɔgbe Zulu\nDɔdeasi wɔwɔ le kpekpea me\nFiaɖuƒe Akpataa me dzadzraɖo\nBiblia ƒo nu tso Kristotɔ ŋutsuwo ƒe hatsotso eve siwo xɔa ŋgɔ le hamea me ŋu; woawoe nye “dzikpɔlawo kpakple subɔsubɔdɔwɔlawo.” (Filipitɔwo 1:1) Zi geɖe la, ŋutsu siawo dea ha le hame ɖe sia ɖe me. Dɔ kawoe subɔsubɔdɔwɔlawo wɔna na mí?\nWokpena ɖe hamemetsitsiwo ƒe ha la ŋu. Subɔsubɔdɔwɔlawo nye ɖekakpui kple ame tsitsi siwo dea asixɔxɔ ƒomedodo si le woa kple Yehowa dome ŋu, wonye ame siwo dzi woate ŋu aka ɖo, eye wodoa vevie nu. Wokpɔa dɔ vevi vovovo siwo hiã la gbɔ le hamea me be nuwo nazɔ ɖe ɖoɖo nyui nu. Esia nana hamemetsitsiwo tea ŋu kpɔa vovo ɖe nufiafia kple alẽkpɔkplɔ dɔa ŋu nyuie.\nWowɔa dɔ vovovowo. Wodea dɔ asi na subɔsubɔdɔwɔla aɖewo be woanye anyinɔƒegbɔkpɔlawo ado dzaa na kpekpea valawo. Wo dometɔ aɖewo kpɔa nuƒomɔ̃wo dzi, bubuwo kpɔa agbalẽwo kple hamea ƒe gakɔntawo gbɔ, eye bubuwo hã dea anyigbamama si me hamea awɔ dɔ le la asi na gbeƒãɖelawo. Wogakpea asi ɖe Fiaɖuƒe Akpataa me dzadzraɖodɔwo hã ŋu. Hamemetsitsiwo ate ŋu abia tso wo si be woana kpekpeɖeŋu ame tsitsi siwo le hamea me. Dɔ ka kee woɖade asi na subɔsubɔdɔwɔlawo o, ale si wolɔ̃na faa be yewoawɔ dɔ siawo la wɔnɛ be hamea me tɔwo katã dea bubu wo ŋu.—1 Timoteo 3:13.\nWoɖoa kpɔɖeŋu nyui si dze Kristotɔ ŋutsuwo. Wotiaa subɔsubɔdɔwɔlawo le esi Kristotɔwo ƒe nɔnɔme nyuiwo le wo si ta. Dɔdeasi siwo wowɔna le kpekpeawo me la doa ŋusẽ míaƒe xɔse. Wotsɔa dzo ɖe gbeadzisubɔsubɔdɔa ŋu, eye esia dea dzo mía me. Esi wowɔa dɔ kple hamemetsitsiwo aduadu ta la, enana dzidzɔ kple ɖekawɔwɔ nɔa hamea me. (Efesotɔwo 4:16) Le ɣeyiɣi aɖe megbe la, woawo hã woate ŋu ava dze anye hamemetsitsiwo.\nAme kawo ƒomeviwoe subɔsubɔdɔwɔlawo nye?\nDɔ kawoe subɔsubɔdɔwɔlawo wɔna be nuwo nazɔ nyuie le hamea me?\nƔesiaɣi si nàyi Fiaɖuƒe Akpataa me la, ɖoe be yeadze si hamemetsitsi ɖeka alo subɔsubɔdɔwɔla ɖeka va se ɖe esime nàdze si wo katã kple woƒe ƒomewo.\nKpɔ ale si míexɔa mɔfiame to ɖoɖo sia dzi la ɖa.


GBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese\nA POSTOLO Paulo gblɔ dzidzɔtɔe be: “Oo, Mawu ƒe kesinɔnuwo kple nunya kple sidzedze me goglo loo! Aleke eƒe ʋɔnudɔdrɔ̃wo me dzodzro tsitotsito meli o, eye eƒe mɔwo mele nyanya me gobi o ale!” (Romatɔwo 11:33) Eye blemafofo wɔnuteƒe Hiob gblɔ be: “Dzi nyanu le [Yehowa Mawu si].” (Hiob 9:4) Nyateƒee, ame aɖeke ƒe nunya mesɔ kple dziƒo kple anyigba Wɔla la tɔ o. Nukae míate ŋu agblɔ tso Wɔla sia ƒe se, alo eƒe Nya si woŋlɔ ɖi ŋu?\nHakpala la dzi ha be: “Yehowa ƒe se de blibo, enana luʋɔ gbɔna ɖe eme; Yehowa ƒe ɖaseɖiɖi le eteƒe, enana bometsilawo dzea nunya. Yehowa ƒe ɖoɖowo dzɔ, wodoa dzidzɔ na dzi; Yehowa ƒe sewo dza, wonana ŋku dzi kɔna.” (Psalmo 19:8, 9) Aleke gbegbee blema Israel fia Salomo ase nya mawo ƒe nyateƒenyenye gɔmee nye si! Egblɔ be: “Nunyala ƒe nufiame [alo, se] la, agbevudo wònye, ne woaƒo asa na ku ƒe mɔ̃.” (Lododowo 13:14) Le Lododowo ta 13 ƒe kpukpui 1-13 me la, Salomo fia alesi nuxlɔ̃ame si le Mawu ƒe Nya la me ate ŋu akpe ɖe mía ŋui be míaƒe agbe nanyo ɖe edzi eye míakpɔ nyuie be míagatsɔe ade afɔku me o.\nNa Woafia Nu Wò\nLododowo 13:1 gblɔ be: “Vi nyanu sea fofoa ƒe amehehe; ke mokaname metsɔa fu ɖe fewuɖula ŋu o.” Fofowo ƒe amehehe nu ate ŋu afa alo asẽ. Ate ŋu anye hehenana, alo nufiame, gbã, eye ne wogbe exɔxɔ emegbe wohea to na ame. Vi si xɔa fofoa ƒe amehehe la, vi nyanue.\nBiblia gblɔ be: “Amesi ke Aƒetɔ la lɔ̃na la, eya wòhea to na, eye wòƒoa vi sia vi, si wòxɔna la, kple atam.” (Hebritɔwo 12:6) Mɔ siwo nu mía Fofo si le dziƒo hea mí le dometɔ ɖekae nye to Biblia, eƒe Nya si woŋlɔ ɖi la dzi. Ne míetsɔ bubudedenuŋu xlẽa Bibliae eye míewɔna ɖe nusi míesrɔ̃ le eme dzi la, ke le nyateƒe me la, eƒe Nya lae le mía hem. Esia ɖea vi na mí, elabena nusianu si Yehowa gblɔ la, míaƒe viɖe tae wògblɔnɛ ɖo.—Yesaya 48:17.\nAmehehe agate ŋu anye ɖɔɖɔɖo si tso haxɔsetɔ aɖe si tsɔ ɖe le míaƒe gbɔgbɔmenyonyo me la gbɔ. Míate ŋu abu aɖaŋu nyui ɖesiaɖe si woaɖo na mí tso Mawu ƒe Nya la me be nyateƒea ƒe Dzɔƒe gãtɔ la gbɔe wòtso ke menye abe amesi le aɖaŋua ɖom na mí gbɔe wòtso ene o. Nunya le eme be míaxɔe be Yehowa gbɔe wòtso. Ne míewɔe nenema eye míeɖe mɔ wòkpɔ ŋusẽ ɖe míaƒe tamebubu dzi, be wòna míegase Ŋɔŋlɔawo gɔme nyuie wu, eye míetsɔe ɖɔ míaƒe agbenɔnɔ ɖoe la, ekema amehehe ma le vi ɖem na mí. Nenema ke wòle le nuxlɔ̃ame siwo míexɔna le Kristotɔwo ƒe kpekpewo me kple tso Biblia-srɔ̃gbalẽwo me hã gome. Nya siawo siwo woŋlɔ ɖi alo esiwo wogblɔ míese dzi wɔwɔ nye ame ɖokui mamla ƒe mɔnu nyui aɖe ŋutɔ.\nGake fewuɖula ya mexɔa amehehe o. Numekugbalẽ aɖe gblɔ be “esi wòsusu be yee nyae wu ta la, melɔ̃na be woafia nu ye o.” Mokaname—amehehe ƒomevi si nu sẽ wu—gɔ̃ hã metsɔa fu le lãme nɛ o. Gake ɖe wòate ŋu ava akpɔ vodada le Fofo la ƒe amehehe ŋua? Yehowa mewɔ vodada kpɔ o, eye mawɔe akpɔ gbeɖe hã o. Ne fewuɖula gbe amehehe la, kokoe ko dom wòle eɖokui. Kpɔ alesi Salomo tsɔ nya ʋɛ aɖewo siwo wòtia nyuie la ɖe alesi gbegbe nana be woafia nu mí le vevie ɖa!\nKpɔ Wò Aɖe Dzi!\nBe woanya alesi gbegbe mɔɖeɖe be Mawu ƒe Nya la nafia mɔ mí le vevie la, Israel-fia la tsɔ ame ƒe nu sɔ kple ati tseku. Egblɔ be: “Ame ƒe nu ƒe kutsetse wotsɔna ɖua nu nyui; ke ame mawɔnuteƒewo ƒe dzodzro enye ŋutasesẽ.” (Lododowo 13:2) Nu ƒe kutsetsee nye nya siwo dona le ame nu. Eye nusi ame ƒã kple eƒe nu lae wòŋena. Agbalẽnyala aɖe gblɔ be: “Ne tufafa le eƒe nyawo me eye wòzã wo be yeatsɔ ana xɔlɔ̃wɔwɔ nanɔ ye kple ye haviwo dome la, aɖu nu nyui, dzi dzɔnɛ eye enɔa ŋutifafa me.” Gake nya bubu kurae dzɔna ɖe ame mawɔnuteƒe ya dzi. Edina be yeawɔ ŋutasesẽnu ne yeagblẽ nu le ame ŋu. Eɖoa nugbe be yeawɔ ŋutasesẽnu, eye ŋutasesẽnuwɔwɔ me tsonu wɔnɛ. Ku trea mɔ̃ ɖe ʋɔtru nu nɛ.\nSalomo yi edzi be: “Amesi kpɔa eƒe nu dzi la, dzraa eƒe luʋɔ ɖo; ke amesi ke eƒe nuyiwo la, gbegblẽ aɖi kpee.” (Lododowo 13:3) Ŋkɔ gbegblẽ xɔxɔ, dzive, ame nɔewo dome gbegblẽ, kple nuveviwɔame gɔ̃ hã katã nye nusiwo ate ŋu atso nuƒoƒo eŋu mabumabui, susumanɔmetɔe me. Nuƒoƒo ame ɖokui dzi maɖumaɖui ate ŋu ana Mawu ƒe ŋudzedzemakpɔmakpɔ gɔ̃ hã nava ame dzi, elabena Mawu biaa nya si amesiame gblɔna ƒe akɔnta tsoa ame si. (Mateo 12:36, 37) Nyateƒee, míaƒe nu dzi kpɔkpɔ ate ŋu aɖe mí tso afɔku me. Gake aleke míawɔ akpɔ míaƒe nu dzi?\nEdzikpɔkpɔmɔnu bɔbɔe aɖee nye be míagaƒo nukpoloe o. Biblia gblɔ be: “Dadaƒu megbea nuƒoƒo vivivo me o.” (Lododowo 10:19) Eƒe mɔnu bubu hãe nye nya ŋu bubu gbã hafi aƒo nu. Agbalẽŋlɔla si gbɔgbɔ ʋã la gblɔ be: “Ame aɖewo ƒe nuƒoƒo le abe yitɔame ene.” (Lododowo 12:18) Ne womebu nya ŋu hafi ƒo nu o la, ate ŋu azu vevesese na nyaa gblɔla kple amesiwo wòle nyaa gblɔm na la siaa. Eyata Biblia ɖo aɖaŋu nyui sia na mí be: ‘Ame dzɔdzɔe ƒe dzi bua tame, ne wòaɖo nya ŋu.’—Lododowo 15:28.\nDo Vevie Nu\nSalomo gblɔ be: “Nu le kuviatɔ dzrom, gake dzodzroe; ke veviedola aɖi ƒo.” (Lododowo 13:4) Numekugbalẽ aɖe gblɔ be: “[Lododo sia] gɔmee nye be dzodzroe nu ƒe ame dzodzro nye, ke veviedodonu boŋ mee viɖe le. Nu dzroa kuviatɔwo vevie . . . gake naneke metsoa eme na wo o.” Gake woaɖi ƒo na veviedolawo ya ƒe dzodzro, alo woƒe luʋɔ—ade ami.\nNukae míate ŋu agblɔ tso amesiwo hena ɖe megbe le adzɔgbeɖeɖe na Yehowa ŋu le esi womedi be yewoatsɔ agbanɔamedzi o ta? Mawu ƒe xexe yeyea me nɔnɔ anɔ wo dzrom, gake ɖe wolɔ̃ be yewoawɔ nane le eŋua? Nusiwo wodi tso amesiwo “do go tso xaxa gã la me” si dometɔ ɖekae nye be woxɔ Yesu ƒe tafevɔsa la dzi se, heɖe adzɔgbe na Yehowa, eye wotsɔ nyɔnyrɔxɔxɔ ɖe tsi me wɔ woƒe adzɔgbeɖeɖea ƒe kpɔɖeŋui.—Nyaɖeɖefia 7:14, 15.\nBu nusi dzikpɔladɔ didi le hamea me bia hã ŋu kpɔ. Dɔ nyui sia didi dze na kafukafu nyateƒe eye wode eƒe dzi ƒo le Ŋɔŋlɔawo me. (Timoteo I, 3:1) Gake eƒe ame dzodzro ɖeɖeko mesɔ gbɔ o. Be woadze na nɔƒe aɖe la bia be woana nɔnɔme kple ŋutete siwo hiã la nanɔ ame si. Enye nusi bia dɔ sesẽ wɔwɔ.\nAme dzɔdzɔe srɔ̃a nɔnɔme siwo ɖi Mawu tɔ eye wòtoa nyateƒe. Enya be Yehowa ƒe se tsi tre ɖe aʋatsokaka ŋu. (Lododowo 6:16-19; Kolosetɔwo 3:9) Salomo gblɔ le nya sia ŋu be: “Ame dzɔdzɔe la léa fu alakpanya; ke ame vɔ̃ɖi la dea dzu kple ŋukpe eɖokui ŋu.” (Lododowo 13:5) Menye ɖeko ame dzɔdzɔe gbea aʋatsokaka ko evɔ o; eléa fui ŋutɔŋutɔ. Enya be aleke kee aʋatsokaka adze nusi megblẽa nui o, egblẽa ame kple ehavi dome. Tsɔ kpe ɖe eŋu la, enana be womegaxɔa amesi kaa aʋatso dzi sena o. Ame vɔ̃ɖi la wɔa ŋukpenanu to aʋatsokaka me alo to eƒe nuwɔwɔ bubu aɖe me, eye wòdoa ŋukpe eɖokui.\nBe woanya viɖe si le nusi dzɔ le Mawu ƒe ŋkume wɔwɔ ŋu la, Fia nyanu la gblɔ be: “Dzɔdzɔenyenye kpɔa amesiwo fɔɖiɖi mele woƒe zɔzɔme ŋu o la ta; ke nu tovo wɔwɔ ƒua nu vɔ̃ɖi wɔlawo anyi.” (Lododowo 13:6) Dzɔdzɔenyenye kpɔa ame ta abe mɔ̃ sese ene, gake vɔ̃ɖinyenye gblẽa ame dome.\nMègawɔ Ðokuiwò Nusi Mènye O\nIsrael-fia la gblɔ nya siwo gbɔna si fia be ese alesi amegbetɔ ƒe nɔnɔme le gɔme, esiwo nye: “Ame aɖewo doa kesinɔtɔ wo ɖokui, ke agaga hã mele wo si o; ame aɖewo doa ame dahe wo ɖokui, ke nu bɔ ɖe wo si.” (Lododowo 13:7) Ame ƒe dzedzeme ate ŋu aflu ame. Ame dahe aɖewo awɔ wo ɖokui abe kesinɔtɔwoe wonye ene—ɖewohĩ be yewoatsɔ aƒo adegbee, alo be yewoana woasusu be nu dze edzi na yewo, alo be ne yewomagaɖu ŋukpe o ko ta. Kesinɔtɔ ate ŋu awɔ eɖokui abe ame dahe ene, be yeƒe kesinɔtɔnyenye megadze o ko ta.\nAme ɖokui wɔwɔ gãe menyo o; nenema ke amesi wonye ɣaɣla hã menyo o. Ne ŋutilãmenu ʋɛ aɖe koe le mía si la, ɖeko gazazã ɖe agbeɖuɖu ŋu be woasusu be kesinɔtɔwoe míenye ate ŋu ana mía kple míaƒe ƒomea míakpɔ agbemenuhiahiãwo o. Eye ne ame aɖe nye kesinɔtɔ hafi wɔ eɖokui abe ame dahe ene la, ana wòazu nuvela, esi awɔe be bubu si wòdze na kple dzidzɔ si tsoa dɔmenyowɔwɔ me la nabɔe. (Dɔwɔwɔwo 20:35) Agbenɔnɔ anukwaretɔe ye nye nyuitɔ.\nMègato Ŋku Gã O\nSalomo gblɔ be: “Kesinɔnu ame tsɔna ɖea eƒe agbee; ke ame dahe mesea ŋɔdzidonya aɖeke o.” (Lododowo 13:8) Nufiame kae le lododo sia me?\nViɖe le kesinɔnu ƒe amesinɔnɔ me, gake menye ɣesiaɣie gakpɔkpɔ nyea yayra o. Le ɣeyiɣi sesẽ siwo me míele me la, ete ŋu dzɔna zi geɖe be woléa kesinɔtɔwo kple woƒe ƒomewo sesẽe va ɣlana eye wobiaa tafe ɖe wo ta hafi ɖea asi le wo ŋu. Ɣeaɖewoɣi la, kesinɔtɔ ate ŋu axe tafe atsɔ aɖe eya ŋutɔ kple eƒe ƒometɔ aɖe ƒe agbee. Gake zi geɖe la, ɖe wowua ame lélea. Afɔku sia nyea ŋɔdzi na kesinɔtɔwo ɣesiaɣi.\nAme dahe metsia dzi ɖe nusiawo ƒe ɖeke ŋu o. Togbɔ be agbeɖunu kple ŋutilãmenu siwo naa kesinɔtɔ sea vivi na agbe manɔ esi o hã la, ƒã hafi amelélawo aɖo nugbe ɖe eŋu. Nusia nye viɖe siwo le asaƒoƒo na nu gãwo didi kple asaƒoƒo na ɣeyiɣi kple ŋusẽ gbegblẽ ɖe kesinɔnuwo yomenɔnɔ me la dometɔ ɖeka.—Timoteo II, 2:4.\nDzi Nedzɔ Wò ɖe “Kekeli” la Ŋu\nSalomo yi edzi fia alesi gbegbe nuwɔwɔ ɖe mɔ si dzea Yehowa ŋu nu nye nusi ɖea vi gbogbotɔ kekeake na míi. “Ame dzɔdzɔewo ƒe kekeli klẽna nyuie; ke ame vɔ̃ɖiwo ƒe akaɖi tsina.”—Lododowo 13:9.\nWozã akaɖi wònye kpɔɖeŋu na nusiwo ŋu míeɖoa ŋu ɖo be woanye kekeli, alo mɔfiame, na mí le míaƒe agbenɔnɔ me. ‘Mawu ƒe nya enye akaɖi na ame dzɔdzɔe ƒe afɔ kple kekeli na eƒe toƒe.’ (Psalmo 119:105) Wɔla la ƒe sidzedze kple nunya si seɖoƒe meli na o ye le eme. Alesi míese Mawu ƒe lɔlɔ̃nu kple eƒe tameɖoɖo mee la, nenemae gbɔgbɔ me kekeli si fiaa mɔ mí la me akɔe. Nusi naa wokpɔa dzidzɔ kae nye si wònye! Nukatae míana be xexeame ƒe nunya alo nusi ‘wokaa aʋatso yɔna be sidzedze’ la nahe míaƒe susu ɖa?—Timoteo I, 6:20; Korintotɔwo I, 1:20; Kolosetɔwo 2:8.\nAleke kee wòawɔ abe ame vɔ̃ɖi ya ƒe akaɖi le keklẽmee eye aleke kee wòadze abe ɖe nu le edzi dzem nɛ ene o, tsitsi ge ko eƒe akaɖi le. Ava tsi viviti me, eye eƒe afɔ akli nu godoo. Gawu la, ‘ŋu nyui kegbe aɖeke meli’ nɛ o.—Lododowo 24:20.\nKe ne míeka ɖe nusi wòle be míawɔ le nudzɔdzɔ aɖe me dzi o ɖe, aleke míawɔ? Ne míeka ɖe edzi nenye be míate ŋu atso le mía ɖokui si akpɔ nɔnɔme aɖe gbɔ o ya ɖe? Lododowo 13:10 xlɔ̃ nu mí be: “Dadala dzre sɔŋ ko wòhena vɛ.” Nuwɔwɔ nu ŋu manyamanyae alo ne womena ŋusẽ mí na nua wɔwɔ o nye dada eye dzre koe wòahe vɛ. Ðe manyo wu boŋ be míabia amesiwo nya nua ŋu, henya eme ŋutɔŋutɔ oa? Fia nyanu la gblɔ be: “Nunya le amesiwo nana woɖoa aɖaŋu na wo la dome.”\nKpɔ Nyuie le Aʋatso Mɔkpɔkpɔwo Ŋu\nGa ate ŋu akpɔ tameɖoɖo vevi aɖe gbɔ. Ga si asu na ame ƒe amesinɔnɔ nyo wu hiãgbenɔnɔ alo ahedada. (Nyagblɔla 7:11, 12) Gake nusiwo míasusu be míatsɔ ga siwo míekpɔ to mɔ manɔsenuwo dzi awɔ la ate ŋu aflu ame. Salomo xlɔ̃ nu be: “Kesinɔnu, si wotsɔ hosuhosudodo kpɔe la, azu ʋɛ; ke nusi woƒo ƒu ʋɛʋɛʋɛ la, adzi ɖe dzi.”—Lododowo 13:11.\nLe kpɔɖeŋu me, bu tsatsadada ƒe tetekpɔ ŋu kpɔ. Edala agblẽ ga si wòkpe fu kpɔ la kple susu be yegbɔna ga gbogbo aɖe ɖu ge. Gake kpɔ alesi zi geɖe wògblẽa nu le eƒe ƒomea ŋui ɖa! Ke ne tsatsadala la ɖu ɖe? Esi wònye be menye fu aɖekee wòkpe ɖe eŋu o ta la, malé be gobi aɖeke nɛ o. Gakpe ɖe eŋu la, ɖewohĩ manya alesi wòazã ga si wòɖu lae o. Ðe ga gbogbo si wòkpɔ la mate ŋu avɔ bɔbɔe enumake oa? Gake kesinɔnu si wokpɔ ʋɛʋɛʋɛ—to dɔ nyui wɔwɔ me—nɔa dzidzim ɖe edzi vivivi ɖaa eye woate ŋu atsɔe awɔ nu ɖevii.\nSalomo gblɔ be: “Lala vivivo ɖe wòdoa veve na dzi; ke didi, si va me la, agbeti wònye.” (Lododowo 13:12) Mɔkpɔkpɔ siwo mevaa eme o aɖe dzi le ame ƒo godoo eye woanye vevesese na dzi. Edzɔna le gbesiagbegbenɔnɔ me alea. Gake mele nenema le mɔkpɔkpɔ siwo gɔme woɖo anyi goŋgoŋ ɖe Mawu ƒe Nya la dzi ya gome o. Kakaɖedzi blibo ate ŋu anɔ mía si be woava eme. Ne ewɔ na mí abe ɖe wòle megbe tsim ene hã magbe emevava o.\nLe kpɔɖeŋu me, míenya be Mawu ƒe xexeme yeyea gogo. (Petro II, 3:13) Míetsɔ mɔkpɔkpɔ vevie le mɔ kpɔm na Mawu ƒe ŋugbedodowo me vava dzidzɔtɔe. Nukae dzɔna esi míezã ɣeyiɣi si míetsɔ le lalamee le dɔ geɖe wɔm ‘le Aƒetɔ la ƒe dɔwɔwɔ me,’ hedea dzi ƒo na mía nɔvi xɔsetɔwo, henaa mía kple Yehowa dome ƒomedodo la me nɔa nyonyom ɖe edzi ɖaa? Enaa dzidzɔ yɔa mía me ɖe esi ‘wòado veve na míaƒe dzi’ teƒe. (Korintotɔwo I, 15:58; Hebritɔwo 10:24, 25; Yakobo 4:8) Ne nusi le mía dzrom si míele mɔ kpɔm na ɣeyiɣi didi aɖee nye esia va eme la, enyea agbeti—nusi doa ŋusẽ ame eye wòfaa akɔ na ame vavã.\nMawu ƒe Se la—Agbevudo Wònye\nBe woanya be ele vevie be woɖo to Mawu la, Lododowo 13:13 gblɔe tsɔ fia be: ‘Amesi doa vlo nya la, woaxɔ awɔbanu le esi; ke amesi sedede dzia ŋɔ na la, woaɖo eteƒe nɛ.’ Ne amesi ŋu fe le do vlo nya si wògblɔ ale be meva xe ga si wòdo o la, nusi wòtsɔ de awɔba la ado le esi me. Nenema ke ne míegbe Mawu ƒe sewo dzi wɔwɔ la, míabu nu vevi aɖe. Nukae?\n“Nunyala ƒe nufiame la, agbevudo wònye, ne woaƒo asa na ku ƒe mɔ̃.” (Lododowo 13:14) Ne míenɔ agbe ɖe Yehowa, Mawu si nye nuwo katã nyala la ƒe sewo nu o la, ana mɔfiafia si ate ŋu akpe ɖe mía ŋu míanɔ agbe didi si nyo wu la nato mía ŋu. Nu gbogbo kae nye si wòanye ato mía ŋu! Eyata nusi me nunya le ye nye be míalé fɔ ɖe Mawu ƒe Nya la ŋu eye míaɖe mɔ wòakpɔ ŋusẽ ɖe míaƒe tamesusuwo, nuƒoƒo, kple nuwɔna dzi.—Korintotɔwo II, 10:5; Kolosetɔwo 1:10.\nŊɔŋlɔawo ƒe nuxlɔ̃ame dzi wɔwɔ nye ɖokuimamla nyui aɖe ŋutɔ\n“Ame dzɔdzɔe ƒe dzi bua tame, ne wòaɖo nya ŋu”\nDɔ geɖe wɔwɔ “le Aƒetɔ la ƒe dɔwɔwɔ me” naa dzidzɔ yɔa mía me\nƉoe Ɖe Amewo Ɖoe Ɖe Amewo ‘Nunyala Ƒe Se La’ Agbevudo Wònye\nw03 9/15 axa 21-25


Yeremiya 15 | Biblia Le Internet Dzi | Xexe Yeye Gɔmeɖeɖe\nYehowa matrɔ eƒe ʋɔnudɔdrɔ̃ o (1-9)\nYeremiya fa konyi (10)\nYehowa ƒe ŋuɖoɖo (11-14)\nYeremiya ƒe gbedodoɖa (15-18)\nEkpɔ dzidzɔ ɖe Yehowa ƒe nya la ɖuɖu ŋu (16)\nYehowa do ŋusẽ Yeremiya (19-21)\n15 Eye Yehowa gblɔ nam be: “Ne Mose kple Samuel va tɔ ɖe ŋkunyeme hã la,+ nyemave dukɔ sia nu o.* Nya wo ɖa le ŋkunyeme. Na woadzo. 2 Eye ne wobia wò be, ‘Afi kae míadzo ayi?’ hã la, nàɖo eŋu na wo be, ‘Ale Yehowa gblɔe nye esi: “Ame si dze na dɔvɔ̃ la, neyi ɖatsi dɔvɔ̃ si me! Eye ame si dze na yi la, neyi ɖatsi yi nu!+ Ame si dze na dɔwuame la, neyi ɖatsi dɔwuame si me! Eye ame si dze na aboyo la, neyi aboyo me!”’+ 3 Ale Yehowa gblɔe nye esi: “Maɖo vɔ̃ ene* ƒomevi ɖe wo ŋu:+ Yi, ne wòawu ame, avuwo, ne woahe wo lelele ayii, dziƒoxewo kple anyigbadzilãwo, ne woaɖu wo ahatsrɔ̃ wo.+ 4 Mawɔ wo woazu ŋɔdzinu na anyigbadzifiaɖuƒewo katã,+ le nu si Manase, Hizkiya vi, Yuda-fia wɔ le Yerusalem la ta.+ 5 Oo Yerusalem, ame ka ƒe dɔmee atrɔ ɖe ŋuwò,Ame kae ase veve ɖe nuwò,Eye ame kae ava bia wò agbe ta ase?’ 6 Ale Yehowa gblɔe nye esi: ‘Wogblẽm ɖi.+ Wotrɔa megbe deam.*+ Mado nye asi ɖa ɖe wo ŋu, eye mahe gbegblẽ ava wo dzi.+ Nublanuikpɔkpɔ tim azɔ. 7 Matsɔ nugbɔnu* agbɔ wo le anyigba la ƒe agbowo nu. Maɖe vi ɖa le wo ŋu.+ Matsrɔ̃ nye dukɔ la,Le esi wogbe be yewomatrɔ tso yewoƒe mɔwo dzi o ta.+ 8 Woƒe ahosiwo asɔ gbɔ wu ƒutake le ŋkunyeme. Makplɔ nugblẽla aƒu vidada kple ɖekakpui le ŋdɔkutsu dzatsɛ. Mahe dzimaɖitsitsi kple ŋɔdzi ava wo dzi kpoyi. 9 Nu te nyɔnu si dzi vi adre la ŋu belibeli;Gbɔgbɔtsixe tsi eƒo.* Eƒe ɣe ɖo to le keli me,Ale ŋukpe lée, eye eƒe mo tsi dãa.’ ‘Mana woƒe ame susɔeawoNatsi woƒe futɔwo ƒe yi nu,’ Yehowa ye gblɔe.”+ 10 Oo danye, baba nam, be nèdzim,+Nye ame si le dzre kple avu dzi kple anyigba blibo la katã. Nyemedo nugbana o, eye ame aɖeke medo nugbana nam o;Gake wo katã wole ɖiŋu dom nam. 11 Yehowa be: “Mawɔ nyui na wò kokoko;Matso wò axɔ ne gbegblẽ ƒo ɖi,Maxɔ na wò le xaxaɣi tso futɔ la si me godoo. 12 Ðe woate ŋu aŋe gayibɔ,Gayibɔ si tso dziehe, kple akɔbli kakɛkakɛa? 13 Mana woaha wò nu xɔasiwo kple wò kesinɔnuwo femaxee+ Le nu vɔ̃ siwo katã nèwɔ le wò anyigbawo katã dzi la ta. 14 Matsɔ wo ana wò futɔwoNe woalɔ wo ayi anyigba si mènya o la dzi.+ Elabena nye dziku fla abe dzo ene,Eye mia ŋue wòle bibim ɖo.”+ 15 Ènyae, Oo Yehowa,Ðo ŋku dzinye, trɔ ɖe ŋunye,Eye nàbia hlɔ̃ yonyemetilawo nam.+ Mègana nunye nayi* le wò dzigbɔgbɔ blewu ta o. Ðo ŋui be tawòe ŋukpe sia le dzinye ɖo.+ 16 Esi wò nyawo ka asinye la, meɖu wo;+Eye wò nya la na nye dzi kpɔ dzidzɔ hetso aseye,Elabena wò ŋkɔe woyɔ ɖe ŋunye, Oo aʋakɔwo ƒe Yehowa. 17 Nyemebɔbɔ nɔ dzidzɔkpɔlawo ƒe ha me le aseye tsom o.+ Nye ɖeka mebɔbɔ nɔ aga le wò alɔ ta,Elabena ètsɔ dziku yɔ menye fũu.*+ 18 Nu ka tae nye vevesese li ɖaa, eye nye abi gbe kuku? Woda gbe le eŋu do kpoe. Ðe nànɔ nam abe tɔʋu si blea ameSi ŋu womate ŋu aɖo ŋu ɖo o enea? 19 Eya ta ale Yehowa gblɔe nye esi: “Ne ètrɔ ɖe ŋunye la, magaɖo wò te,Àsubɔ le ŋkunyeme. Eye ne èɖe nu xɔasi ɖe aga tso nu maɖinuwo gbɔ la,Ekema àzu nye nù.* Woatrɔ ɖe ŋuwò,Ke wò ya màtrɔ ɖe wo ŋu o.” 20 “Mawɔ wò nànye akɔbligli sesẽ na dukɔ sia.+ Woawɔ avu kpli wò,Gake womanɔ te ɖe nuwò o.*+Elabena meli kpli wò, be maxɔ na wò, eye maɖe wò,” Yehowa ye gblɔe. 21 “Maɖe wò tso ame vɔ̃ɖiwo si me,Eye maxɔ wò le ŋutasẽlawo si me.”\n^ Alo, “nye luʋɔ matrɔ ɖe dukɔ sia ŋu o.”\n^ Agate ŋu afia, “ʋɔnudɔdrɔ̃ ene.” Egɔmeɖeɖe tẽe, “ƒome ene.”\n^ Agate ŋu afia, “Wozɔna megbemegbee.”\n^ Alo, “gaflo si wotsɔna gbɔa nukuwo.”\n^ Alo, “eƒe luʋɔ ƒo.”\n^ Egɔmeɖeɖe tẽe, “Mègaɖem ɖa.”\n^ Alo, “ètsɔ fɔbugbedeasi yɔ menye fũu.”\n^ Alo, “àzu nye nyanuɖela.”


“Miedia ɣeyiɣi tsɔ sea míaƒe nyawo ɣesiaɣi hegblɔa Biblia me nya siwo doa ŋusẽ mí la na mí.”—Pamela.\n“Akpe na mi ɖe nusiwo katã miewɔna ɖe mía nu la ta. Ekpɔa ŋusẽ nyui aɖe ɖe mía dzi nyateƒe.”—Robert.\nPAMELA kple Robert ƒe dzi ʋã wo woŋlɔ akpedanya siawo ɖo ɖe Kristotɔ hamemegã siwo le woƒe hamewo me la. Mawu subɔla bubu siwo le xexeame godoo hã daa akpe ɖe kpekpeɖeŋu kple beléle si amesiwo ‘nyia Mawu ƒe alẽha la’ naa wo la ta. (Petro I, 5:2) Le nyateƒe me la, Yehowa ƒe amewo daa akpe ɖe nu geɖe siwo hamemegãwo wɔna ɖe wo nu kple alesi wowɔnɛ la ta.\n‘Dɔ Geɖe Siwo Wowɔna’\nWode dɔ gbogbo aɖewo asi na Kristotɔ hamemegãwo. (Luka 12:48) Wodzrana ɖo ɖe hamea ƒe kpekpewo me nuƒowo ŋu hekpɔa gome le gbeƒãɖeɖe Mawu ƒe Fiaɖuƒe ŋuti nyanyuia le dutoƒo me. Haxɔsetɔwo sasrãkpɔ hã kpe ɖe woƒe dɔdasiawo ŋu. Hamemegãwo zãa ɣeyiɣi ɖe amesiwo hiã na beléle tɔxɛ—ame tsitsiwo kple ame bubuwo—ŋu tsɔ kpe ɖe woa ŋutɔ ƒe ƒomewo ƒe gbɔgbɔ me kple ŋutilã me nuhiahiãwo gbɔ kpɔkpɔ ŋu. (Hiob 29:12-15; Timoteo I, 3:4, 5; 5:8) Hamemegã aɖewo kpea asi ɖe Fiaɖuƒe Akpatawo tutu ŋu. Bubuwo nɔa Kɔdzi Kadododzikpɔkɔmitiwo me alo nyea Dɔnɔsrãkpɔhawo me tɔwo. Eye wo dometɔ geɖe wɔa lɔlɔ̃nu faa dɔwo le takpekpe suewo kple gãwo me. Ẽ, ‘dɔ geɖe le’ hamemegãwo dzi ‘wowɔna le Aƒetɔ la ƒe dɔa me.’ (Korintotɔwo I, 15:58) Mewɔ nuku o be amesiwo wode hamemegã veviedonula siawo ƒe dzikpɔkpɔ te la dea bubu wo ŋu vevie!—Tesalonikatɔwo I, 5:12, 13.\nHamemegã siwo srãa hati Kristotɔwo kpɔna edziedzi le aƒeme alo teƒe bubuwo be yewoado ŋusẽ wo le gbɔgbɔ me la nyea dzideƒotsoƒe na amewo. Thomas, amesi fofo menɔ egbɔ le aƒeme o, gblɔ be: “Ne menye hamemegãawo ƒe kpekpeɖeŋu kple dzideƒoname si me lɔlɔ̃ le yee o la, nyemebu be manɔ Yehowa subɔm abe ɣeyiɣiawo katã ƒe subɔla egbea o.” Sɔhɛ geɖe siwo wonyi le dzilaɖekɛƒomewo me lɔ̃ ɖe edzi be ŋku si hamemegãwo lé ɖe yewo ŋue kpe ɖe yewo ŋu be yewotu ƒomedodo ɖo kple Mawu.\nHamea me tɔ tsitsiwo hã dea asixɔxɔ alẽwo sasrãkpɔdɔa ŋu ŋutɔ. Esi hamemegã eve yi ɖasrã srɔ̃tɔ dutanyanyuigblɔla siwo le woƒe ƒe 80-awo domedome kpɔ megbe la, woŋlɔ bena: “Míedi be míaɖe míaƒe ŋudzedzekpɔkpɔ ɖe miaƒe sasrãkpɔ si dzɔ dzi na mí ŋutɔ ŋu afia. Le miaƒe dzodzo megbe la, míegaxlẽ ŋɔŋlɔ siwo me miedzro kpli mí la ake. Míaŋlɔ miaƒe dzideƒonamenyawo be akpɔ gbeɖe o.” Ahosi aɖe si xɔ ƒe 70 ŋlɔ ɖo ɖe hamemegãwo be: “Medoa gbe ɖa na Yehowa be wòakpe ɖe ŋunye, eye wòdɔ mi nɔviŋutsu eve ɖo ɖe nye aƒeme. Miaƒe sasrãkpɔa nye yayra tso Yehowa gbɔ!” Ðe nèkpɔ viɖe tso miaƒe hamea me hamemegãwo ƒe sasrãkpɔ aɖe me le ŋkeke siawo mea? Enye nyateƒe be mí katã míekpɔa ŋudzedze ɖe agbagba siwo wodzena le alẽha si wode wo si la kpɔkplɔ me la ŋu!\nAlẽkplɔla Siwo Srɔ̃a Mawu Kple Kristo\nYehowa nye Alẽkplɔla si si lɔlɔ̃ le. (Psalmo 23:1-4; Yeremya 31:10; Petro I, 2:25) Yesu Kristo hã nye gbɔgbɔ me alẽkplɔla tɔxɛ aɖe. Le nyateƒe me la, woyɔe be “alẽkplɔla nyui la,” ‘alẽkplɔla gã la,’ kple “alẽwo ƒe kplɔla gã la.” (Yohanes 10:12; Hebritɔwo 13:20; Petro I, 5:4) Aleke Yesu wɔ nu ɖe amesiwo di be yewoazu eƒe nusrɔ̃lawo ŋui? Ekpe wo kple dzidzɔ be: “Mite va gbɔnye, mi amesiwo katã le agbagba dzem, eye agba le mia wum la, eye nye la, mana dzudzɔ mi.”—Mateo 11:28.\nHamemegã siwo li egbea hã dzea agbagba be yewoanye dzidzemetsoƒe kple ametakpɔƒe na alẽhaa. Amesiawo nɔa “abe sitsoƒe tso ya nu, bebeƒe tso tsidzadza nu, tɔʋu le gbegbe kple agakpe gã nyadri ƒe vɔvɔli le kuɖiɖinyigba dzi ene.” (Yesaya 32:2) Ametakpɔla dɔmenyotɔ siawo naa dzidzeme alẽawo, alẽawo dea bubu wo ŋu, eye Mawu kpɔa ŋudzedze ɖe wo ŋu.—Filipitɔwo 2:29; Timoteo I, 5:17.\nKpekpeɖeŋu Xɔasi si Wo Srɔ̃wo Nana\nMawu ƒe amewo daa akpe ɖe Kristotɔ hamemegãwo kple kpekpeɖeŋu si me lɔlɔ̃ le siwo ŋutsu siawo xɔna tsoa wo srɔ̃nyɔnuwo gbɔ la ta. Be nyɔnu nana kpekpeɖeŋu biana be woatsɔ nuwo asa vɔe zi geɖe. Ɣeaɖewoɣi la, wonɔa aƒeme esime wo srɔ̃wo le hamea ƒe nyawo gbɔ kpɔm alo le alẽawo srãm kpɔ. Ɣeaɖewoɣi la, woɖea asi le ɖoɖo aɖewo siwo wowɔ nyuie ŋu le esi kuxi kpata aɖe do mo ɖa le hamea me ta. Michelle gblɔ be: “Togbɔ be ele alea hã la, ne mekpɔ alesi srɔ̃nye ɖoa mo vevi ɖe dzadzraɖo ɖe kpekpeawo alo alẽawo sasrãkpɔ ŋu la, meɖoa ŋku edzi be Yehowa ƒe dɔ wɔmee wòle, eye medzea agbagba be mado alɔe alesi mate ŋui.”\nCheryl, si hã srɔ̃ nye hamemegã, gblɔ be: “Menyae be nɔviŋutsu kple nɔvinyɔnu siwo le hamea me la hiã hamemegã siwo woagblɔ woƒe nyawo na, eye medi be woase le wo ɖokui me be woate ŋu ava srɔ̃nye gbɔ ɣesiaɣi si wohiãe.” Nyɔnu kpekpeɖeŋunalawo, abe Michelle kple Cheryl ene, lɔ̃na faa tsɔa nuwo saa vɔe ale be wo srɔ̃wo nate ŋu akpɔ Mawu ƒe alẽawo dzi. Míekpɔa ŋudzedze ɖe hamemegãwo srɔ̃wo ŋu le woƒe kpekpeɖeŋunana ƒe gbɔgbɔa ta.\nKe hã, mele be hamemegã si dzi agbanɔamedziwo sɔ gbɔ ɖo naŋe aɖaba ƒu srɔ̃a kple viawo ƒe gbɔgbɔmenuhiahiã kple nuhiahiã bubuwo dzi o. Ele be hamemegã si nye srɔ̃tɔ nanye “mokaka manɔŋutɔ, nyɔnu ɖeka srɔ̃, amesi si vi xɔsetɔ, siwo nu wometso be, wowɔa nu vlo alo womeɖoa to o la le.” (Tito 1:6) Ele be wòakpɔ eƒe ƒomea dzi le mawuvɔvɔ̃ si Ŋɔŋlɔawo bia tso dzikpɔla Kristotɔwo si la nu.—Timoteo I, 3:1-7.\nSrɔ̃nyɔnu kpekpeɖeŋunala nye amesi mele be hamemegã si dzi agbanɔamedziwo sɔ gbɔ ɖo naƒo asii o! Nenemae hamemegã nuŋubulawo sena le wo ɖokui me. Ele abe alesi tututu Biblia gblɔe ene be: “Amesi si [srɔ̃nyɔnu nyui] su la, eƒe asi tu nu nyui.” (Lododowo 18:22) Hamemegã siawo ɖea ŋudzedzekpɔkpɔ si tso dzime la fiaa wo srɔ̃wo le nuƒo kple nuwɔna me. Tsɔ kpe ɖe Kristotɔ srɔ̃tɔ siawo ƒe gbedodoɖa vevie kple nusɔsrɔ̃ ɖekae le dzidzɔ me ŋu la, woɖoa ɣeyiɣi ɖi na nuwo wɔwɔ ɖekae abe azɔlizɔzɔ le ƒuta, tsatsa le avewo me, alo tsaɖiɖi le abɔ aɖe me ene. Ẽ, hamemegãwo kpɔa dzidzɔ le beléle na wo srɔ̃wo lɔlɔ̃tɔe me.—Petro I, 3:7.\nHamemegã siwo kplɔa Mawu ƒe alẽha la ɖokuitɔmadimaditɔe la nye gbɔgbɔ me dzidzeme tsoƒe na Yehowa ƒe amewo. Wonye ‘nunana siwo nye amewo’ kple yayra na hamea nyateƒe!—Efesotɔwo 4:8, 11-13.\nƉoe Ɖe Amewo Ɖoe Ɖe Amewo ‘Minyi Mawu ƒe Alẽha La’\nw02 11/15 axa 24-25


Ðe Subɔsubɔhawo Katã Sɔa? Ðe Wo Katã Kplɔa Ame Yia Mawu Gbɔa? | Biblia Me Biabiawo\nGBE BUBU Afrikaans Albanian Amharic Arabic Argentina Tokunɔgbe Armenian Azerbaijani Azerbaijani (Cyrillic) Bengali Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Greek Haitian Creole Hausa Hebrew Hiligaynon Hindi Hungarian Igbo Iloko Indonesian Isoko Italian Japanese Kachin Kazakh Kazakh (Arabic) Kikamba Kiluba Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Mam Mambwe-Lungu Myanmar Nepali Norwegian Nzema Oromo Pangasinan Persian Polish Portuguese Portuguese (Portugal) Romanian Romany (Macedonia) Cyrillic Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Somali Spain Tokunɔgbe Spanish Sranantongo Swahili Swedish Tagalog Tatar Telugu Tetun Dili Thai Tigrinya Tsonga Turkish Turkmen Twi Ukrainian Vietnamese Xhosa Yoruba Zulu\nÐe Subɔsubɔhawo Katã Sɔa? Ðe Wo Katã Kplɔa Ame Yia Mawu Gbɔa?\nAo, subɔsubɔhawo katã mesɔ o. Woƒo nu tso subɔsubɔha siwo medzea Mawu ŋu o la dometɔ geɖe ŋu le Biblia me. Wole hatsotso eve me.\nHatsotso Gbãtɔ: Alakpamawuwo subɔsubɔ\nBiblia zã nya ‘alakpanu,’ “tofloko” kple “nu maɖinuwo” tsɔ ɖɔ alakpamawuwo subɔsubɔ. (Yeremiya 10:3-5; 16:19, 20) Yehowa * Mawu de se na blema Israel be: “Mawu bubu aɖeke meganɔ asiwò kpe ɖe ŋunye o.” (2 Mose 20:3, 23; 23:24) Esime Israel-viwo subɔ mawu bubuwo la, “Yehowa do dɔmedzoe” ɖe wo ŋu.—4 Mose 25:3; 3 Mose 20:2; Ʋɔnudrɔ̃lawo 2:13, 14.\nNenema kee egbea hã Mawu mekpɔa ŋudzedze ɖe “nu siwo woyɔna be mawuwo” subɔsubɔ ŋu o. (1 Korintotɔwo 8:5, 6; Galatiatɔwo 4:8) Ede se na ame siwo di be yewoasubɔe la be woadzudzɔ hadede kple ame siwo subɔa alakpamawuwo. Ede se na wo be: “Mido go le wo dome, eye miɖe mia ɖokui ɖa.” (2 Korintotɔwo 6:14-17) Ne ɖe subɔsubɔhawo katã sɔ eye wokplɔa ame yia Mawu gbɔ la, ke nu ka tae Mawu ade se sia ɖo?\nHatsotso Evelia: Mawu vavã la subɔsubɔ le mɔ si medzea eŋu o la nu\nƔeaɖewoɣi la, Israel-viwo tsɔa alakpamawusubɔlawo ƒe dzixɔse kple kɔnuwo tsakaa mawusubɔsubɔ vavãtɔa, gake Yehowa gbe alakpasubɔsubɔ tsɔtsɔ tsaka subɔsubɔ vavãtɔ ƒe nuwɔna sia. (2 Mose 32:8; 5 Mose 12:2-4) Yesu bu fɔ subɔsubɔhaŋgɔnɔla siwo nɔ anyi le eƒe ŋkekea me le esi womesubɔa Mawu nyuie o ta; woɖenɛ fiana le gota be yewonye mawusubɔlawo, gake wowɔa alakpanu ‘heŋea aɖaba ƒua Se la me nu vevitɔwo, siwo nye dzɔdzɔenyenye kple nublanuikpɔkpɔ kpakple nuteƒewɔwɔ dzi.’—Mateo 23:23.\nNenema kee egbea la, subɔsubɔ si wotu ɖe nyateƒe dzi koe kplɔa ame yia Mawu gbɔ. Nyateƒe sia le Biblia me. (Yohanes 4:24; 17:17; 2 Timoteo 3:16, 17) Subɔsubɔha siwo ƒe nufiafia mewɔ ɖeka kple Biblia o la tea amewo ɖa tso Mawu gbɔ. Alakpamawusubɔlawo gbɔe nufiafia geɖe siwo amewo susuna be Biblia mee wotso, siwo dometɔ aɖewoe nye Mawuɖekaetɔ̃ (Trinita Kɔkɔe), luʋɔ makumaku kple funyafunyawɔwɔ ame le dzo me la, dzɔ tso. Subɔsubɔ siwo fiaa nu siawo la nye “dzodzro” alo nu maɖinu, elabe wotsɔa woƒe kɔnyinyiwo ɖɔlia Mawu ƒe nudidiwo.—Marko 7:7, 8.\nMawu lé fu ame siwo wɔa alakpanu le mawusubɔsubɔnyawo me. (Tito 1:16) Hafi subɔsubɔha aɖe nate ŋu akpe ɖe ame ŋu wòate ɖe Mawu ŋu la, ele be wòakpɔ ŋusẽ ɖe amea ƒe agbenɔnɔ ƒe akpa sia akpa dzi, ke menye be wòanye kɔnu alo nuwɔna dzro aɖe ko o. Le kpɔɖeŋu me, Biblia gblɔ be: “Ne ame aɖe bua eɖokui mawusubɔlae, evɔ meléa eƒe aɖe o la, eya ŋutɔ ƒe dzi blem wòle, eye eƒe subɔsubɔ nye dzodzro. Subɔsubɔ si le dzadzɛ, si ŋu ɖiƒoƒo mele o, le mía Mawu si nye mía Fofo ŋkume lae nye esi: be woakpɔ tsyɔ̃eviwo kple ahosiwo dzi le woƒe xaxa me, eye woadzra ame ɖokui ɖo ɖimaƒomaƒoe tso xexea me.” (Yakobo 1:26, 27) Eʋegbe Biblia zã nya “Mawusubɔsubɔ, si ŋuti kɔ” na subɔsubɔ si le dzadzɛe eye alakpa mele eme o.\nÐe amewo katã ava wɔ ɖeka asubɔ Mawu vavã ɖeka kolia gbe ɖeka?\nƉoe Ɖe Amewo Ɖoe Ɖe Amewo Ðe Subɔsubɔhawo Katã Sɔa? Ðe Wo Katã Kplɔa Ame Yia Mawu Gbɔa?


‘Xexe Sia Me Ƒe Nɔnɔme Le Tɔtrɔm’\nGbetakpɔxɔ—Tata Si Míesrɔ̃na | February 2004\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Macedonian Malagasy Malayalam Maya Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Venda Vietnamese\n“Esia gblɔm mele, nɔviwo, bena ɣeyiɣi [si susɔ] la le kpuie.”—KORINTOTƆWO I, 7:29.\n1, 2. Tɔtrɔ kawoe va xexeame nèkpɔ le wò agbe me?\nTƆTRƆ kawoe va xexeame nèkpɔ le wò agbe me? Àte ŋu agblɔ wo dometɔ aɖewoa? Le kpɔɖeŋu me, wowɔ ŋgɔyiyi le atikeŋutinunya me. Numekuku sia wɔe be amewo ƒe agbenɔƒe dzi ɖe edzi le dukɔ aɖewo me tso ƒe siwo mede 50 o dzi le ƒe alafa 20 lia ƒe gɔmedzedze va ɖo ƒe 70 kple edzivɔ egbea! Bu alesi radio, television, asitelefon, kple faksmɔ̃wo zazã nyuie ɖea vi na mí hã ŋu kpɔ. Nu vevi bubu aɖewo hãe nye ŋgɔyiyi siwo wowɔ le agbalẽsɔsrɔ̃, mɔzɔnyawo, kple amegbetɔwo ƒe gomenɔamesinyawo me, siwo katã na ame miliɔn geɖe ƒe agbe nyo ɖe edzi.\n2 Nyateƒee wònye be menye tɔtrɔwo katãe na nuwo nyo ɖe edzi o. Womate ŋu aŋlɔ nu gbegblẽ siwo nuvlowɔwɔ ƒe dzidziɖedzi, agbenyuinɔnɔsewo ƒe toyiyi, atikevɔ̃ɖizazã kple srɔ̃gbegbe ƒe dzidziɖedzi kabakaba, nuwo ƒe asixɔxɔ bobobo, kple nuvlowɔhawo ƒe ŋɔdzidoname si le dzidzim ɖe edzi he vɛ la be o. Aleke kee wòɖale o, àlɔ̃ ɖe nya si apostolo Paulo ŋlɔ ɣeyiɣi didi aɖee nye esia la dzi be: ‘Xexe sia me ƒe nɔnɔme le tɔtrɔm.’—Korintotɔwo I, 7:31.\n3. Nukae nɔ susu me na Paulo esime wòŋlɔ be ‘xexe sia ƒe nɔnɔme le tɔtrɔm’?\n3 Esime Paulo gblɔ nya ma la, etsɔ xexeame nɔ sɔsɔm kple fefewɔƒe aɖe. Fefea wɔlawo—dunyahedziɖulawo, subɔsubɔhawo, kple ame ŋkutawo—vana tsia dzi, va wɔa woƒe akpa dzi hedzona eye ame bubuwo va xɔna ɖe wo teƒe. Esia yi edzi ɣeyiɣi didi aɖee nye esia. Tsã la, fiaƒome aɖe ate ŋu aɖu dzi ƒe gbogbowo—ƒe alafa nanewo gɔ̃ hã—eye bebli hafi tɔtrɔwo vana. Mele nenema egbea esi kplɔla xɔŋkɔ aɖe wuwu ate ŋu ana ŋutinya natrɔ kpata o! Ẽ, le ʋunyaʋunya ƒe ɣeyiɣi siawo me la, míenya nusi ava dzɔ le etsɔme o.\n4. (a) Nukpɔsusu si da sɔ kae wòle be wòanɔ Kristotɔwo si le xexeamenudzɔdzɔwo ŋu? (b) Kpeɖodzi eve siwo ŋu kakaɖedzi le kawo mee míadzro fifia?\n4 Ne xexeame nye fefewɔƒe eye eƒe kplɔlawo nye fefewɔlawo la, ekema Kristotɔwo nye nukpɔlawo. * Gake esi ‘womenye xexeame ƒe akpa aɖeke o’ ta la, wometsia dzi fũ ɖe xexeame ŋgɔnɔlawo ƒe dzidzedzekpɔkpɔ alo amesiwo wonye gɔ̃ hã ŋu o. (Yohanes 17:16) Ke boŋ wokpɔa mɔ vevie na kpeɖodzi siwo aɖee fia be wɔnaa ɖo eƒe sesẽaƒe—eye wòava wu enu kpata le afɔku me—elabena wonyae be ele be nuɖoanyi sia nawu enu hafi Yehowa nahe dzɔdzɔenyenye ƒe xexe yeye si wole mɔ kpɔm na ɣeyiɣi didi aɖee nye esia la vɛ. * Eyata mina míadzro kpeɖodzi eve siwo ɖee fia be míele nuwuɣia me eye be xexe yeyea tu aƒe la me. Woawoe nye (1) Biblia ƒe ɣeyiɣikɔntabubu kple (2) xexeame ƒe nɔnɔme siwo le gbegblẽm ɖe edzi.—Mateo 24:21; Petro II, 3:13.\nNya Ɣaɣla aɖe si Gɔme Woɖe Mlɔeba!\n5. Nukae nye ‘dukɔwo ƒe ɣeyiɣi ɖoɖiawo,’ eye nukatae míetsɔ ɖe le wo me?\n5 Ɣeyiɣikɔntabubue nye nusɔsrɔ̃ tso ƒomedodo si le ɣeyiɣi kple nudzɔdzɔwo dome ŋu. Yesu ƒo nu tso ɣeyiɣi aɖe si xexeamekplɔlawo axɔ ŋgɔ le xexemenudzɔdzɔwo me eye Mawu ƒe Fiaɖuƒe ya mawɔ akpa aɖeke o la ŋu. Yesu yɔ ɣeyiɣi ma be “trɔ̃subɔlawo ƒe ɣeyiɣi la [alo dukɔwo ƒe ɣeyiɣi ɖoɖiwo, NW].” (Luka 21:24) Le ‘ɣeyiɣi ɖoɖi’ mawo ƒe nuwuwu la, Mawu ƒe Dziƒofiaɖuƒea ƒe Dziɖula si dze Yesu, adze dziɖuɖu gɔme. Gbã la, Yesu aɖu dzi “le [eƒe] futɔwo titina.” (Psalmo 110:2) Emegbe Daniel 2:44 gblɔ be Fiaɖuƒea “agbã” amegbetɔwo ƒe dziɖuɖuwo katã “eye wòagblẽ wo,” eye eya anɔ anyi tegbee.\n6. Ɣekaɣie ‘dukɔwo ƒe ɣeyiɣi ɖoɖiawo’ dze egɔme, ɣeyiɣi didi kae woxɔ, eye ɣekaɣie wowu nu?\n6 Ɣekaɣie ‘dukɔwo ƒe ɣeyiɣi ɖoɖiawo’ awu enu eye Mawu ƒe Fiaɖuƒea ƒe dziɖuɖu nadze egɔme? Ŋuɖoɖo ma si ‘nu wotre vaseɖe nuwuɣi’ la lɔ Biblia ƒe ɣeyiɣikɔntabubu ɖe eme. (Daniel 12:9) Esi “ɣeyiɣi” ma nɔ gogom la, Yehowa ɖe ŋuɖoɖoa fia Biblia nusrɔ̃vi ɖokuibɔbɔlawo ƒe ƒuƒoƒo aɖe. Wova se egɔme to Mawu ƒe gbɔgbɔa ƒe kpekpeɖeŋu dzi be ‘dukɔwo ƒe ɣeyiɣi ɖoɖiawo’ dze egɔme esime wotsrɔ̃ Yerusalem le ƒe 607 D.M.Ŋ. me eye be “ɣeyiɣi” mawo ƒe didimee nye ƒe 2,520. Wobu akɔnta tso esia dzi hekpɔe be ƒe 1914 ye de dzesi ‘dukɔwo ƒe ɣeyiɣi ɖoɖiawo’ ƒe nuwuwu. Wova de dzesii hã be ƒe 1914 nye nuɖoanyi sia ƒe nuwuwu ƒe gɔmedzeɣi. Esi nènye Biblia-nusrɔ̃vi la, ɖe nàte ŋu azã Ŋɔŋlɔawo atsɔ aɖe alesi wobu akɔnta ke ɖe ƒe 1914 ŋu mea? *\n7. Ŋɔŋlɔ kawoe kpe ɖe mía ŋu be míanya azã adre siwo ŋu woƒo nu tsoe le Daniel ƒe agbalẽa me la ƒe gɔmedzeɣi, didime, kple nuwuɣi?\n7 Nane si akpe ɖe mía ŋu míaɖe eme la dze le Daniel ƒe agbalẽa me. Esi wònye Yehowa zã Babilon Fia Nebukadnezar le ‘ɣeyiɣi ɖoɖiawo’ ƒe gɔmedzeɣi le ƒe 607 D.M.Ŋ. be wòatsrɔ̃ Yerusalem ta la, Eɖee fia to dziɖula ma dzi be dukɔwo ayi woƒe dziɖuɖu dzi Mawu ƒe asi manɔmee hena kpɔɖeŋu ƒe azã adre. (Xezekiel 21:31, 32; Daniel 4:13, 20-22) Ɣeyiɣi didi kae azã adreawo axɔ? Nyaɖeɖefia 11:2, 3, kple 12:6, 14 gblɔ be azã etɔ̃ kple afã ƒe didimee nye ŋkeke 1,260. Ekema ele be azã adre nanye ɣeyiɣi ma ƒe didime teƒe eve, alo ŋkeke 2,520. Akɔntabubua katã koe nye maa? Ao, elabena Yehowa na dzidzenu aɖe Daniel ŋɔlimetɔ, nyagblɔɖila Xezekiel le alesi woase kpɔɖeŋuɣeyiɣi sia gɔmee be: “Mebu ŋkeke ɖeka na wò ƒe ɖekae.” (Xezekiel 4:6) Eyata azã adre la ƒe didime ŋutɔŋutɔe nye ƒe 2,520. Ne míebu ƒe 607 D.M.Ŋ. be eyae nye ƒe si me ɣeyiɣi ɖoɖiawo dze egɔme, eye be ɣeyiɣi ɖoɖiawo ƒe didimee nye ƒe 2,520 la, míate ŋu aƒo nya ta be ele be wòawu nu le ƒe 1914 me.\nWoɖo Kpe “Nuwuɣi” la Dzi\n8. Kpeɖodzi si li be xexeame ƒe nɔnɔmewo gblẽ ɖe edzi tso ƒe 1914 me kae nàte ŋu afia asii?\n8 Xexeame ƒe nudzɔdzɔ siwo le eme vam tso ƒe 1914 ɖo kpe edzi be nya si míegblɔ do ŋgɔ ƒe gɔmesese si wotu ɖe Biblia ƒe ɣeyiɣikɔntabubu dzi la sɔ. Yesu ŋutɔ gblɔ be aʋawɔwɔwo, dɔwuame, kple dɔvɔ̃woe ade dzesi “xexeame ƒe nuwuwu.” (Mateo 24:3-8; Nyaɖeɖefia 6:2-8) Nenema tututue nuwo le edzi yime tso ƒe 1914 dzi. Apostolo Paulo gagblɔ nya geɖe kpee be vovototo gã aɖe anɔ nɔnɔme si anɔ amewo si ɖe wo nɔewo ŋu la dome. Alesi wòƒo nu tso tɔtrɔ siwo katã teƒe kpɔm míele ŋu la sɔ pɛpɛpɛ.—Timoteo II, 3:1-5.\n9. Nya ka gblɔm numeɖelawo le tso alesi xexeame ƒe nɔnɔmewo le tso ƒe 1914 me ŋu?\n9 Ðe “xexe sia ƒe nɔnɔme” trɔ vavã tso ƒe 1914 mea? Nufialagã Robert Wohl gblɔ le agbalẽ si nye The Generation of 1914 (Ƒe 1914 ƒe Dzidzime La) me be: “Amesiwo nɔ agbe to aʋa la me mete ŋu ɖe dzixɔse si nye be xexeme ɖeka wu enu eye bubu dze egɔme le August 1914 me la ɖa le susu me o.” Esime Ðk. Jorge A. Costa e Silva, si nye tagbɔdɔléle ŋuti nunyalawo ƒe amegã si wɔa dɔ kple Xexeame ƒe Lãmesẽ Habɔbɔa, nɔ kpe ɖom esia dzi la, eŋlɔ be: “Míele ɣeyiɣi aɖe si me nuwo le tɔtrɔm kabakaba ŋutɔ me, si na dzimaɖitsitsi kple nuteɖeamedzi siwo gbegbe teƒe ameƒomea mekpɔ kpɔ o la le edzi vam.” Wò hã èkpɔe alea?\n10. Aleke Biblia na numekɔkɔ mí le amesi gbɔ xexeame ƒe nɔnɔmewo ƒe gbegblẽ tso tso ƒe 1914 me ŋui?\n10 Amekae nye futɔ vɔ̃ɖi si le megbe na xexeame ƒe nɔnɔmewo ƒe gbegblẽ ɖe edzi? Nyaɖeɖefia 12:7-9 ɖe amesi futɔ vɔ̃ɖia nye fia: “Aʋa dzɔ le dziƒo: Mixael [Yesu Kristo] kple eƒe dɔlawo yi aʋa wɔ ge kple ʋɔ driba la [Satana Abosam]. Eye ʋɔ driba la kple eƒe dɔlawo wɔ aʋa la, eye womeɖu dzi o, eye womegakpɔ woƒe teƒe hã le dziƒo o. Eye wotsɔ ʋɔ driba gã, . . . amesi nye xexeame katã blela la, ƒu gbe.” Eyata Satana Abosam ye nye fɔɖila si he xaxawo vɛ, eye enyanya tso dziƒo le ƒe 1914 me na wodo “baba na anyigba kple atsiaƒu; elabena Abosam ɖi va mia gbɔ, eye dzi le ekum ŋutɔ; elabena enyae be, vovoɣi vi aɖe ko yekpɔ.”—Nyaɖeɖefia 12:10, 12.\nAlesi Woaɖe Wɔna Mamlɛtɔa Afiae\n11. (a) Mɔ kawo dzie Satana tona blea “xexeame katã”? (b) Satana ƒe agbagbadzedze tɔxɛ ka dzie apostolo Paulo he susu yii?\n11 Esi Satana nya be yeƒe tsɔtsrɔ̃ɣi le gogom ta la, ele agbagba geɖe dzem tso ƒe 1914 me ke be yeable “xexeame katã.” Esi Satana nye amesi bi le amebeble me ɣesiaɣi ta la, eya ŋutɔ nɔa vivime eye wònana xexeame ƒe ŋgɔnɔlawo kple nutovɛlawo xɔa ŋgɔ le xexeame ƒe nudzɔdzɔwo me. (Timoteo II, 3:13; Yohanes I, 5:19) Eƒe taɖodzinuwo dometɔ ɖeka enye be yeable ameƒomea ale be woasusui be mɔ si nu yeɖua dzi le la ate ŋu ahe ŋutifafa vavãtɔ vɛ na wo. Ne míagblɔe gbadzaa la, eƒe ameflunya la kpɔ dzidzedze, elabena amewo gale mɔ kpɔm kokoko be nuwo anyo togbɔ be ɖaseɖiɖi gbogbowo le eɖem fia be nɔnɔmeawo le gbegblẽm ɖe edzi gɔ̃ hã. Apostolo Paulo gblɔe ɖi be do ŋgɔ teti na nuɖoanyi sia ƒe nuwuwu la, Satana awɔ eƒe amefuflu ŋudɔ le mɔ ɖedzesi aɖe nu. Eŋlɔ be: “Ne wole gbɔgblɔm be, ŋutifafa kple anyinɔnɔ dedie li la, tete gbegblẽ ava lili wo, abe alesi fuɖuame va lilia funɔ ene.”—Tesalonikatɔwo I, 5:3; Nyaɖeɖefia 16:13.\n12. Agbagba kawoe wodze be woahe ŋutifafa vɛ le míaƒe ɣeyiɣia me?\n12 Le ƒe siwo va yi nyitsɔ laa me la, dunyahelawo zãa nyagbe “ŋutifafa kple dedienɔnɔ” tsɔ ƒo nu tso amegbetɔwo ƒe ɖoɖo vovovowo ŋu. Woyɔ ƒe 1986 be Dukɔwo Dome Ŋutifafaƒe kura gɔ̃ hã, togbɔ be dukɔwo dome ŋutifafa aɖeke meva le ƒe ma me o hã. Ðe xexeame ƒe ŋgɔnɔlawo ƒe agbagbadzedze siawo nye Tesalonikatɔwo I, 5:3 me vava bliboea, alo nudzɔdzɔ tɔxɛ aɖe si awɔ dɔ ɖe ame dzi ale gbegbe be xexeame katã ade dzesii ŋu nya gblɔm Paulo nɔa?\n13. Esime Paulo nɔ ‘Ŋutifafa kple dedienɔnɔ!’ ƒe boblo si woado gblɔm ɖi la, nukae wòtsɔ tsɔtsrɔ̃ si akplɔe ɖo la sɔ kplii, eye nukae míate ŋu asrɔ̃ tso esia me?\n13 Enuenu la, esi wònye be ne Biblia ƒe nyagblɔɖiwo va eme keŋkeŋ vɔ megbe alo ne wote emevava ko hafi wo gɔme nya sena bliboe ta la, ele be míalala akpɔ nusi ava dzɔ. Ke hã, enyo be míade dzesii be Paulo tsɔ tsɔtsrɔ̃ kpata si akplɔ ‘Ŋutifafa kple dedienɔnɔ!’ ƒe boblododoa ɖo la sɔ kple alesi fu ɖua funɔ si le ku lém. Le ɣleti asieke dome la, funɔ va nɔa vi si le tsitsim le eƒe ƒodo me ʋɛʋɛʋɛ ƒe ŋkɔ sem. Ate ŋu ase alesi via ƒe dzi le tsotsomee, alo alesi wòle ʋaʋãm le eƒe vidzidɔme. Ate ŋu atu afɔkpoe gɔ̃ hã. Dzesiawo nɔa dzedzem ɖe edzi geɖe wu vaseɖe esime gbeɖeka wòalé ku, si anye fuɖuame, si aɖee fia be nusi wònɔ mɔ kpɔm na—ɖevia dzidzi—la ɖo vɔ. Le esia ta, aleke kee woaɖado ‘Ŋutifafa kple dedienɔnɔ!’ ƒe boblo si ŋu nya wogblɔ ɖi o, anye nusi adzɔ kpoyi, si ana woase veve, gake wòahe yayra vɛ mlɔeba—si nye vɔ̃ɖinyenye ɖeɖe ɖa kura kple nuɖoanyi yeye aɖe ƒe gɔmedzeɣi.\n14. Mɔ ka nue nudzɔdzɔ siwo ava le etsɔme la adzɔ le, eye nukae ado tso eme?\n14 Tsɔtsrɔ̃ si gbɔna la adzi ŋɔ na Kristotɔ nuteƒewɔla siwo anye eteƒekpɔlawo. Gbã la, anyigba dzi fiawo (Satana ƒe habɔbɔ ƒe akpa si nye dunyahenuɖoanyia) adze Babilon Gã la dzidelawo (subɔsubɔhawo) dzi ahatsrɔ̃ wo. (Nyaɖeɖefia 17:1, 15-18) Eyata le nudzɔdzɔ kpata aɖe si me Satana ƒe fiaɖuƒea ama ɖe ye ŋutɔ ɖokui ŋuti, eye akpa ɖeka atsi tre ɖe evelia ŋu me la, ŋusẽ manɔ Satana si be wòaxe mɔ na esia ƒe dzɔdzɔ o. (Mateo 12:25, 26) Yehowa adee anyigba dzi fiawo ƒe dzime be ‘woawɔ eƒe tameɖoɖo’ si nye be wòaɖe amesiwo nye futɔ na esubɔlawo la ɖa le anyigba dzi. Ne wotsrɔ̃ alakpasubɔsubɔ vɔ la, Yesu Kristo anɔ ŋgɔ na eƒe dziƒoʋakɔwo le Satana ƒe habɔbɔa ƒe akpa si susɔ—si nye asitsatsa kple dunyahehe nuɖoanyiwo ɖeɖe ɖa keŋkeŋ me. Mlɔeba la, woaxɔ ŋusẽ le Satana ŋutɔ si keŋkeŋ. Esia ahe xexeame nudzɔdzɔ siwo nɔ edzi yim ɣeyiɣi didi aɖee nye esia la ava nuwuwui mlɔeba.—Nyaɖeɖefia 16:14-16; 19:11-21; 20:1-3.\n15, 16. Ŋusẽ kae wòle be ŋkuɖodzinya si nye be ‘ɣeyiɣi si susɔ la le kpuie’ la nakpɔ ɖe míaƒe agbe dzi?\n15 Ɣekaɣie nusiawo katã adzɔ? Míenya ŋkekea alo gaƒoƒoa o. (Mateo 24:36) Gake míenya be ‘ɣeyiɣi si susɔ la le kpuie.’ (Korintotɔwo I, 7:29) Ekema ele vevie be míawɔ ɣeyiɣi si susɔ la ŋudɔ le nunya me. Aleke míawɔe? Abe alesi apostolo Paulo gblɔe ene la, ele be ‘míaƒle ɣeyiɣi’ na nusiwo le vevie wu, aɖe asi le nusiwo mele vevie o ŋu ahawɔ ŋkeke ɖesiaɖe ŋudɔ nyuie. Nukatae wòle be míawɔ esia ɖo? “Elabena ŋkekeawo nye vɔ̃.” Eye ‘sidzedze nusi nye Aƒetɔ la ƒe lɔlɔ̃nu’ ana míawɔ ɣeyiɣi vevi ʋɛ si susɔ la ŋudɔ le mɔ gbegblẽ nu o.—Efesotɔwo 5:15-17; Petro I, 4:1-4.\n16 Esi míenyae be woaɖe xexeme ƒe nuɖoanyi bliboa katã ɖa kpuie ta la, ŋusẽ kae wòle be esia nakpɔ ɖe mía dometɔ ɖesiaɖe dzi? Apostolo Petro ŋlɔ nya siwo aɖe vi na mí be: “Azɔ esi woalólo nusiawo katã la, ameka ƒomeviwo wòle na mi be, mianye le anyinɔnɔ kɔkɔe kple mawusosroɖa me.” (Petro II, 3:11) Amesiawo ƒomeviwoe wòle na mí be míanye vavã! Le ɖekawɔwɔ me kple Petro ƒe aɖaŋuɖoɖo si me nunya le la, ehiã be (1) míayi edzi anɔ ŋku lém ɖe míaƒe agbenɔnɔ ŋu nyuie ale be míaka ɖe edzi be ele kɔkɔe eye (2) míaka ɖe edzi be lɔlɔ̃ deto si le mía si na Yehowa la dzena le dɔ siwo míewɔna dzonɔamemetɔe le eƒe subɔsubɔdɔa me la me ɣesiaɣi.\n17. Satana ƒe mɔ̃ kawo ŋue wòle be Kristotɔ wɔnuteƒewo nanɔ ŋudzɔ ɖo?\n17 Lɔlɔ̃ na Mawu akpe ɖe mía ŋu be míava wɔ ɖeka kple xexe sia le eƒe nudzodzrowo ta o. Le nusi ava dzɔ ɖe fifi nuɖoanyia dzi ta la, anye nusi me afɔku le be míana xexeame ƒe vivisese kple dzidzɔdonamenuwo nalé dzi na mí. Togbɔ be míele xexeame hewɔa dɔ le eme hã la, ele be míaɖo to nuxlɔ̃ame si me nunya le be míagawɔ xexeame ŋudɔ bliboe o. (Korintotɔwo I, 7:31) Le nyateƒe me la, ele be míawɔ míaƒe ŋutete ɖesiaɖe be míanɔ ŋudzɔ be xexeame nagatsɔ eƒe ameflunyawo able míi o. Xexe sia makpɔ dzidzedze le eƒe kuxiwo gbɔ kpɔkpɔ me o. Mate ŋu ayi edzi alé eɖokui ɖe te ɖaa o. Nukatae míate ŋu aka ɖe edzi bliboe alea ɖo? Esi Mawu ƒe Nya si tso gbɔgbɔ me gblɔe tae: “Xexeame va yina kple eƒe nudzodzrowo; ke amesi wɔa Mawu ƒe lɔlɔ̃nu la, nɔa anyi yi ɖe mavɔmavɔ me.”—Yohanes I, 2:17.\nNu Nyuitɔwo Kekeake Le Ŋgɔ Gbɔna!\n18, 19. Tɔtrɔ siwo ava xexe yeyea me kawoe nèle mɔ kpɔm na vevie, eye nukatae wòanyo be nàlala?\n18 Eteƒe madidi o, Yehowa aɖe Satana kple edzidelawo ɖa keŋkeŋ kpuie. Le esia megbe la, Mawu ƒe yayra anɔ ame wɔnuteƒe siwo tsi agbe le nuɖoanyi sia ƒe nuwuwu dzi woadze ‘agbenɔnɔ yeye’ aɖe si anɔ anyi ɖaa la gɔme. Aʋawɔwɔ magagblẽ nu le xexeame ŋu azɔ o; Mawu ‘atsi aʋawɔwɔwo nu vaseɖe anyigba ƒe mlɔenu ke.’ (Psalmo 46:10) Le dɔwuame teƒe la, “bli ado kpekpekpe le anyigba dzi.” (Psalmo 72:16) Gaxɔwo, kpovitɔwo ƒe dɔwɔƒewo, nulɔdɔwo, atikevɔ̃ɖisitsala gãwo, srɔ̃gbegbe ʋɔnudrɔ̃ƒewo, agbaɖuɖu, kple nuvlowɔlawo ƒe ŋɔdzidoname nu ayi.—Psalmo 37:29; Yesaya 33:24; Nyaɖeɖefia 21:3-5.\n19 Yɔdowo atsi ƒuƒlu, eye ame biliɔn gbogbo siwo wofɔ ɖe tsitre—ẽ, amesiwo anye agbe gomekpɔla geɖewo—anɔ anyigba la dzi. Dzidzɔ ka gbegbee nye si wòanye ne dzidzimewo gawɔ ɖeka ake eye lɔlɔ̃tɔ siwo klã tso wo nɔewo gbɔ ɣeyiɣi didi aɖee nye esia la wɔ atuu na wo nɔewo dzidzɔtɔe hekpla asi kɔ na wo nɔewo tso dzime! Mlɔeba la, amesiwo katã le agbe la asubɔ Yehowa. (Nyaɖeɖefia 5:13) Ne nuwo trɔ keŋkeŋ la, woagadze agbenɔnɔ yeye aɖe gɔme le anyigba si zu paradiso la dzi. Aleke nàse le ɖokuiwò me ne èkpɔ nɔnɔmea teƒe? Godoo la, wò dzi aʋã wò nàgblɔ be, ‘Ɣeyiɣi didi aɖee nye esia menɔ nusia lalam, gake enyo be melala!’\n^ mm. 4 Le nudzɔdzɔ bubu me la, Paulo ƒo nu tso Kristotɔ amesiaminawo ŋu be wonye “nukpɔkpɔ na xexeame kple mawudɔlawo kple amewo siaa.”—Korintotɔwo I, 4:9.\n^ mm. 4 Le kpɔɖeŋu me, hena dzesidede amesi “dziehefia” si ŋu woƒo nu tsoe le Daniel 11:40, 44, 45 nye la, kpɔ agbalẽ si nye Ðo To Daniel ƒe Nyagblɔɖi La! ƒe axa 280-1.\n^ mm. 6 Biblia ŋutɔ ɖee fia be wotsrɔ̃ Yerusalem ƒe 70 do ŋgɔ na Yudatɔ aboyomeawo ƒe tɔtrɔgbɔ le ƒe 537 D.M.Ŋ. me. (Yeremya 25:11, 12; Daniel 9:1-3) Hena numedzodzro tsitotsito le ‘dukɔwo ƒe ɣeyiɣi ɖoɖiawo’ ŋu la, kpɔ Reasoning From the Scriptures, si Yehowa Ðasefowo ta ƒe axa 95-7.\n• Alekee apostolo Paulo ƒe nya siwo nye ‘xexe sia me ƒe nɔnɔme le tɔtrɔm’ la nye nyateƒe le míaƒe ɣeyiɣia mee?\n• Aleke Biblia ƒe ɣeyiɣikɔntabubu na míenya ɣeyiɣi si me ‘dukɔwo ƒe ɣeyiɣi ɖoɖiawo’ wu enu?\n• Aleke xexeame ƒe nɔnɔmewo ƒe tɔtrɔ ɖo kpe edzi be “nuwuɣi” la dze egɔme le ƒe 1914 me?\n• Ŋusẽ kae wòle be nyanya be ‘ɣeyiɣi si susɔ la le kpuie’ la nakpɔ ɖe mía dzi?\nAzɔ ko—woɖe nya ɣaɣla la gɔme!\nƉoe Ɖe Amewo Ɖoe Ɖe Amewo ‘Xexe Sia Me Ƒe Nɔnɔme Le Tɔtrɔm’\nw04 2/1 axa 18-22\nMawusubɔsubɔ Kple Wò Lãmesẽmenɔnɔ\nAlesi Nàwɔ Akpɔ Wò Mawusubɔsubɔ me Nuhiahiãwo\n“Aƒetɔ, Fia Gbedodoɖa Mí”\nYehowa Naa Míaƒe Gbesiagbe Nuhiahiãwo Mí\nYehowa Ve Nunye Helé Be Nam\nÀte Ŋu Anɔ Te Ðe Kakaɖedzimanɔamesi Nu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 2004\nGBETAKPƆXƆ—TATA SI MÍESRƆ̃NA February 2004


Yehowa Ðasefowo Ƒe Gazazãwo: Afi Kae Wokpɔa Ga Tsonɛ?\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Baoule Batak (Toba) Bicol Bislama Bulgarian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (Ɣi) Hungarian Iban Icelandic Igbo Iloko Indonesian Italian Japanese Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Maya Mazatec (Huautla) Mixe Mizo Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Persian Pidzin (Kamerun) Polish Portuguese Quechua (Bolivia) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Uruund Venda Vietnamese Wallisian Wayuunaiki Wolaita Xhosa Yoruba Zande Zapotec (Isthmus) Zulu\nAfi Kae Míekpɔa Ga Le Na Míaƒe Subɔsubɔdɔa Wɔwɔ?\nƑe sia ƒe la, míetaa Biblia kple Biblia-srɔ̃gbalẽ miliɔn alafa geɖe hemaa wo. Míetua alɔdzedɔwɔƒewo kple agbalẽtaƒewo ɖe dukɔ vovovowo me hekpɔa dɔ siwo yia edzi le teƒe mawo la dzi. Hame akpe geɖe kpena le tadeaguƒe siwo nya kpɔ gake womeɖo atsyɔ̃ na wo fũu o, siwo míeyɔna be Fiaɖuƒe Akpatawo la me. Afi kae míekpɔa ga le na esiawo katã wɔwɔ?\nLɔlɔ̃nu faa nudzɔdzɔwo koe míezãna tsɔ doa alɔ dɔ siawo. (2 Korintotɔwo 9:7) Le ƒe 1879 me la, wogblɔ le magazine sia ƒe tata evelia me be: “Míexɔe se be YEHOWAE le megbe na ‘Zion’s Watch Tower’ la [si nye ale si woyɔa magazine sia ɣemaɣi], eye esi wòle alea ta la, míaɖe kuku alo aƒo koko na amegbetɔwo gbeɖe be woana gakpekpeɖeŋu mí o.” Míegakpɔtɔ lé nya ma me ɖe asi kokoko.\nMía dometɔ ɖe sia ɖe tea ŋu ɖoa eƒe gadzɔdzɔwo ɖe míaƒe alɔdzedɔwɔƒewo dometɔ ɖe sia ɖe tẽe alo tsɔnɛ dea nudzɔɖaka si le Fiaɖuƒe Akpata me la me. Ke hã míexɔa nu ewolia alo dzɔa ga le amewo si o, eye míekaa ga na amewo be woaxe ɖe míaƒe agbalẽwo alo Biblia-fiafia wo ta o. Womexea fe na mí be míaɖe gbeƒã, afia nu le hamea me, alo akpe asi ɖe tadeaguƒewo tutu ŋu o. Nu ka tae? Elabena Yesu gblɔ be: “Faa miexɔe, faa minae.” (Mateo 10:8) Ame siwo katã wɔa dɔ le míaƒe alɔdzedɔwɔƒewo kpakple míaƒe dɔwɔƒegãa, siwo dome Yehowa Ðasefowo ƒe Dɔdzikpɔhaa me tɔwo hã le la, nye mawudɔwɔla siwo womexea fe na o.\n“Lɔlɔ̃nu faa nudzɔdzɔwoe wotsɔna doa alɔ Yehowa Ðasefowo ƒe dɔwo katã, ame sia ame kple home si wòɖo be yeadzɔ kple zi ale si wòanɔ ‘edzɔm.’”—Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe, ƒe 2011\nMíezãa ga si míedzɔna la ƒe ɖe tsɔ kpena ɖe ame siwo dzi afɔkuwo dzɔ ɖo la ŋu. Dzidzɔe wònye na blema Kristotɔwo be yewoakpe asi ɖe kpekpeɖeŋunana ame siwo dzi vɔ̃ dzɔ ɖo la ŋu. (Romatɔwo 15:26) Nenema kee míawo hã míewɔna ne afɔkuwo dzɔ ɖe haxɔsetɔwo dzi. Míegbugbɔna tua woƒe aƒewo kple tadeaguƒewo, eye míenaa nuɖuɖu kple nudodo wo hewɔa atike na wo.\nKpɔ video si ƒe tanyae nye Ahom Si Tu Le Philippines—Xɔse Ðu Afɔkua Dzi le www.jw.org/ee. (Àkpɔe le MÍA ŊU NYAWO > MÍAƑE DƆWƆNAWO)


MalariaPlasmodium tso munɔ ƒe ta si le zɔzɔm le mu ƒe cell me\nPlasmodium tso munɔ ƒe ta si le zɔzɔm le mu ƒe cell me\nAsrã nye dɔleame si tso mu gbɔ na amegbetɔwo kple la bubuwo si tsoa parasitic protozoanwo (cell ɖeka ƒe nugbagbevi) na 'Plasmodium' gbɔ. Malaria hea dzesiwo abe feva, ɖeɖiteameŋu, trutru and taɖuiwo vɛ. Le eƒe ŋusɛ̃ nu la, ehea ŋutigbale fufuu, lamedzetsiwo, ɖime alo ku. Dzesi siawo dzea egɔme enuenu tso ŋkeke ewo yiɖe ŋkeke wuiatɔ le mu ƒe ameɖuɖu megbe. Dɔlele dzesiwo agatrɔ va le ɣletiwo megbe ne ame aɖe mexɔ dɔyɔyɔ blibo o. Le amesiwo me dɔlelea vɔ le la, egbugbɔ lele nu mesena o. Dɔ malemale dziɖuɖu nɔnɔme sia dzona le ɣeyiyi abe ɣletiwo kple ƒewo me ne nye be malaria mega le ame o.\nZi geɖee la, woxɔa dɔlele sia tso munɔ si ŋu dɔlelea le ƒe ameɖuɖu gbɔ'Anopheles' mosquito. Ameɖuɖu sia ɖea parasitewo tso mu ƒe ta me ɖe ame ƒe ʋu me. Parasitewo zɔa yi na akla gbɔ afisi wotsina hedzi na ɖo. Plasmodium ƒe ƒome atɔ ateŋu ahe dɔlele ve eye amegbetɔwo ma ne. Ame ƒe kuku geɖe tso P. falciparum with P. vivax, P. ovale gbɔ, eye P. malariae hea asrã siŋu ŋuse mele o la ve. P. knowlesi ƒomewo mena dɔlele amegbetɔwo kabakaba o. Wokpɔna malaria to ʋumedodo tso ʋu lewo, alo kple Asrã ƒe antigen kpɔkpɔ dodokpɔwo. Wowɔ mɔnusiwo woaza 'polymerase chain reaction' atsɔ kpɔ parasite ƒe DNA , gake mebɔ ɖe afisiwo malaria bɔ le o elabena woxɔ asi eye womele bɔbɔe o.\nWoateŋu aɖekpɔtɔ dɔa ƒe lele to mu ƒe amemaɖumaɖu me le mudɔwo kple mutikewo zaza me, alo to mu ƒe dzidzi tsotsoɖa mɔnuwo dzi abe nugbagbeviwowuwu ƒe atikewo tsisisi kple tsimatsamatsawo ƒe ɖeɖeɖa. Atikewɔwɔ na malaria nutsitsi ƒe mɔnuvovowo li asrã nutsitsi na mɔzɔla siwo yina afisi dɔlelea le. Enye didi be woaza atikea 'sulfadoxine'/pyrimethamine na vidziwo kple funɔwo le dzinuetɔ gbãtɔwo me ƒe fufɔfɔ le teƒesiwo malaria bɔ ɖo. Togbɔ be ehia ha la, vaccine aɖeke meli o, gake agbagbadzedze na eƒe wɔwɔ le edzi yim. Malaria ƒe atike si dzi woda asi ɖoe nye ƒuƒoƒo na asrãmɔxenu ƒe atikewo si me 'artemisinin' le. Atikewɔwɔ evelia enye mefloquine, lumefantrine, alo sulfadoxine/pyrimethamine. Woateŋu aza 'Quinine' kpeɖe 'doxycycline' ne artemisinin meli o. Le teƒe siwo dɔlelea bɔ ɖo la, ehia be woakpɔ malaria hafi woadze atike zaza me ɖe atike ƒe dɔmawɔmawɔ ta atike ƒe ŋuse dzi ɖe kpɔtɔ.Atikewo ƒe dɔmawɔmawɔ he malaria ƒe atikewɔwɔ geɖewo ve; le kpɔɖeŋu me, 'chloroquine'-resistant P. falciparum kaka yiɖe malaria nɔƒe geɖewo, eye resistance na artemisinin va zu problem le Anyigbeɣedzeƒe Asia ƒe akpa aɖewo.\nDɔlelea bɔ ɖe tropicwo kple tropicviwo nutome siwo te ɖe anyigbatitina la ŋu me. Eɖewoe nye Sub-Saharan Africa, Asia, and Latin America. World Health Organization bui be le ƒe 2012 me la, malaria le ame million 207 . Le ƒema me la, dɔa wu ame abe tso 473,000 yi 789,000 ene siwodometɔ geɖe nye ɖeviwo tso Africa. Malaria kple ahedada wodoa ka ɖeka eye wogblea nu le du ƒe ŋgɔyiyi ŋu. Le Africa la, wobuibe egblea ga woade abe $12 billion USD le ƒe ɖeka me to eƒe dada , dɔmateŋuwɔwɔ kple nugbegble le tourism ŋu la me.\nReferensiwo[trɔ asi le eŋu | trɔ asi le etsoƒe ŋu]\n↑ 2.0 2.1 2.2 2.3 2.4 2.5 2.6 2.7 Caraballo, Hector (May 2014). "Emergency Department Management Of Mosquito-Borne Illness: Malaria, Dengue, And West Nile Virus". Emergency Medicine Practice 16 (5).\nWoɖee tso "https://ee.wikipedia.org/w/index.php?title=Malaria&oldid=47256"\nWotrɔ axa sia susuea le 18:30, 22 Adeɛmekpɔxe 2015.


GBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Korean Latvian Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Xhosa Zulu\nNYATI SI LE AKPAA DZI: ÐE MÍELE NU ƑLEM FŨU AKPA?\nEsi wobia gbe ame aɖewo le xexea me godoo le ƒe 2012 me la, woƒe afã gblɔ be yewoƒle nu siwo mehiã yewo hafi o. Wo dometɔ eve le etɔ̃ ɖe sia ɖe me se le wo ɖokui me be amewo le nu ƒlem fũu akpa. Ðewohĩ woƒe nyawo le eme. Fe vu bla nuƒlela geɖewo. Numekulawo gblɔ be le esi teƒe be nu geɖe ƒeƒle nana míaƒe dzi nadze eme la, nuteɖeamedzi kple dzidzɔmakpɔmakpɔ sɔŋ koe wòhena vanɛ na mí! Ke nu ka tae míegakpɔtɔ le nu ƒlem fũu?\nNUDZRALAWO ƒe boblododo le agbogbo dom ɖe mí nuƒlelawo dzi. Nu kae nye boblodola siawo ƒe taɖodzinu? Eyae nye be, yewoana amewo nabu nu siwo dzroa wo la be wonye nu siwo yewohiã vevie boŋ. Nudzralawo nyae be zi geɖe la ale si nuƒlelawo sena le wo ɖokui me lae ʋãa wo woƒlea nu. Eya ta nudzralawo trɔ asi le woƒe boblododowo kple nudzadzrawo ŋu be woawɔ dɔ gã aɖe ɖe amewo ƒe seselelãmewo dzi.\nAgbalẽ aɖe si ƒo nu tso nuƒeƒle ŋu la gblɔ be: “Zi geɖe hafi amewo naƒle nu la, wonɔa drɔ̃e kum nu si dim wole, ale si woawɔ ake ɖe eŋu kple ale si woawɔ wòasu wo si la vevie.” (Why People Buy Things They Don’t Need) Nuƒeƒleŋutinunyala aɖewo susui be ne amewo le nu ƒlem la, wotsia dzi ɖe nua ŋu ale gbegbe be lãmetsi si nana ame wɔa nu kpata la dzina ɖe lãme na wo. Boblododoŋutinunyala Jim Pooler gblɔ be: “Ne nudzralaa de dzesi seselelãme sia le nuƒlelaa ŋu la, ate ŋu anɔ te ɖe esia dzi awɔ ale si nuƒlelaa tsi dzi ɖe nua ŋu vevie kple ale si wòdze kɔtɛe be mate ŋu ado kpo eƒeƒle o la ŋu dɔ ana wòaƒlee godoo.”\nNu kae nàte ŋu awɔ be nudzrala dzeaɖaŋuwo ƒe boblododo nagakpɔ ŋusẽ ɖe dziwò o? Ðu wò seselelãmewo dzi, eye nàtsɔ ŋugbe si dom boblodolawo le la sɔ kple ale si nuwo le ŋutɔŋutɔ.\nWODOA ŊUGBE BE: “Ana Nàkpɔ Dzidzeme”\nNaneke megblẽ le eŋu be ame nadi be yeakpɔ dzidzeme le agbe me o. Gake nudzralawo tsɔa nyatakaka gbogbo aɖewo nɔa eƒom ɖe mía nu be ne míeƒle adzɔnu nyuitɔwo la míate ŋu aɖi kɔ na míaƒe didiwo katã, eɖanye lãmesẽ, dedienɔnɔ, vovo tso nuteɖeamedzi si me kple ƒomedodo nyui me nɔnɔ kple amewo o.\nNYATEƑEAE NYE BE:\nNe ame ƒe nunɔamesiwo le dzidzim ɖe edzi la, eƒe dzidzemekpɔkpɔ ate ŋu anɔ to yim. Ne nu geɖe le ame si la, ahiã ga kple ɣeyiɣi geɖe wu be wòatsɔ alé be na wo. Ne fenyinyi do agba ɖe ame dzi la, enana nu tena ɖe edzi geɖe wu, eye megakpɔa vovo ɖe eƒe ƒomea kple exɔlɔ̃wo ŋu o.\nGɔmeɖose: “Ne nu gbogbo aɖewo le ame si hã la, eƒe agbe menɔa te ɖe nu siwo le esi la dzi o.”—Luka 12:15.\nWODOA ŊUGBE BE: “Ana Nàzu Bubume Kple Ame Ŋkuta”\nAme ʋɛ aɖewo koe alɔ̃ ɖe edzi be ɖe yewoƒlea nu be amewo nakpɔ yewo. Gake Jim Pooler gblɔ be: “Ne amewo le nu ƒlem la, nɔnɔme vevi aɖe si ɖea dzesi le wo ŋue nye be wole ho ʋlim kple wo xɔlɔ̃wo, aƒelikawo, dɔwɔhatiwo kple ƒometɔwo.” Esia tae le boblododowo me la, woɖea ame ŋkutawo fiana wonɔa dzidzɔ kpɔm ɖe nu si ƒe boblo dom wole la ŋu. Nya si gblɔm boblodola siawo le na nuƒlelawoe nye be: “Wò hã ate ŋu anɔ abe ame siawo ene!”\nAme ɖokui tsɔtsɔ sɔ kple ame bubuwo be yeakpɔ ɖa be bubu le ye ŋu mahã la nana be ame mekpɔa ŋudzedze le eɖokui ŋu gbeɖegbeɖe o. Kakaa eƒe asi nasu nu si dim wòle vevie dzi ko la, nu bubu si lolo wu ema tea edzodzro enumake.\nGɔmeɖose: “Ame si lɔ̃a ga la, ga maɖi ƒo nɛ o.”—Nyagblɔla 5:9.\nWODOA ŊUGBE BE: “Ana Woanya Ame Si Nènye”\nAgbalẽ aɖe gblɔ be: “Zi geɖe la, mɔ ɖeka si dzi míetona nana amewo nyana ame si míenye (alo di be míanye) lae nye ale si míezãa míaƒe nunɔamesiwo alo ɖea wo fianae.” (Shiny Objects) Boblodolawo nya esia nyuie, eya ta wodzea agbagba trɔa asi le woƒe boblododowo ŋu be woadze abe ame siwo zãa woƒe adzɔnuwo, vevietɔ atsyɔ̃ɖonuwo la, nye ame kpɔdzidzedzewo kple ame ɖɔʋuwo.\nAleke nèbua ɖokuiwò, eye aleke nèdi be amewo nabu yee? Agbeɖuvia? Kamedefefewɔlaa? Ame ka kee nèdi be yeanye o, boblodolawo ado ŋugbe na wò be ne wò ya ènya ƒle adzɔnu nyuitɔ ko la, àzu ame si nèdi be yeanye.\nAdzɔnu aɖeke ƒeƒle mate ŋu atrɔ ame si nènye ŋutɔŋutɔ alo ana nɔnɔme nyuiwo, abe anukwareɖiɖi kple nuteƒewɔwɔ ene, nasu asiwò o.\nGɔmeɖose: “Migana miaƒe atsyɔ̃ɖoɖo nanye . . . sikanuwo alo awudziwuiwo dodo . . . o, ke boŋ mina wòanye dzi me ƒe ame ɣaɣla.”—1 Petro 3:3, 4.\nSusu Nyui Nenɔ Asiwò Le Nunɔamesiwo Ŋu\nZi geɖe la, ŋugbe si boblodolawo dona la mesɔna kple ale si nuwo le ŋutɔŋutɔ o. Ke hã, mɔfiamegbalẽ aɖe si ŋu kakaɖedzi le si akpe ɖe mía ŋu míada asɔ ahakpɔ dzidzɔ le agbe me la li. Gɔmeɖose siwo katã dze le nyati sia me la tso Mawu ƒe Nya, Biblia la me. Biblia meƒo nu tsi tre ɖe ŋutilãmenuwo ƒe amesinɔnɔ ŋu o, gake efia mí be dzidzɔ gãtɔ dona tso ale si míana míaƒe “agbenɔnɔ navo tso galɔlɔ̃ me” la me.—Hebritɔwo 13:5.\nBoblodomɔnu Siwo Li Egbea\nTsɔ kpe ɖe boblododo to television, agbalẽwo kple Internet dzi ŋu la, boblodolawo gale mɔnu siwo de ŋgɔ wu zãm egbea.\nADZƆNUWO ÐEÐE FIA: Woɖea adzɔnuwo kple adzɔhawo ƒe ŋkɔwo fiana aɖaŋutɔe le televisiondzifefewo, filmwo kple videofefewo me.\nAYEMEBOBLODODO: Ame siwo adzɔhawo xɔ be woanɔ boblo dom na yewo la zãa adzɔnuawo heƒoa nu le wo ŋu na amewo vividoɖenuŋutɔe, evɔ amewo menyana be ɖe woxea fe na wo ɖe esia wɔwɔ ta o.\nGBLƆE NA WÒ AME NYANYƐWO ƑE BOBLODOMƆNU: Wodea dzi ƒo na boblodolawo be woaƒo nu tso adzɔnuawo ŋu na wo xɔlɔ̃wo alo adae ɖe Internet dzi hahoo kadodomɔnuwo dzi. Wonaa adzɔnuawo ƒe ɖe alo nu bubu aɖe boblodola siawo be wòade dzo lãme na wo ɖe boblododoa ŋu.


Agbemeŋutinya: Míeke Ðe “Dzonu Xɔasi” La Ŋu | Winston Kple Pamela Payne\nGBE BUBU Abua Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Croatian Czech Damara Dangme Danish Dayak Ngaju Digor Douala Drehu Dutch Ecuador Tokunɔgbe Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Gitonga Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Persian Pidgin (West Africa) Poland Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nMíeke Ðe “Dzonu Xɔasi” La Ŋu\nAbe ale si Winston kple Pamela Payne gblɔe ene\nWINSTON kple Pamela (alo Pam) Payne le subɔsubɔm le Australasia alɔdzedɔwɔƒea. Togbɔ be wonye atsu kple asi kpɔdzidzɔwo hã la, woto kuxi geɖewo me. Le kpɔɖeŋu me, ehiã be woatrɔ ɖe dekɔnu vovovowo ŋu; eva dzɔ hã be woƒe dzi gbã esi fu ge le Pamela ƒo eye wòhiã be woado dzi le nɔnɔme sesẽ ma me. Gake le esiawo katã me la, woyi edzi lɔ̃ Yehowa kple eƒe amewo eye wogakpɔtɔ le dzidzɔ kpɔm le woƒe subɔsubɔdɔa me. Eya ta, míekpe wo be míabia gbe wo ne woagblɔ nu siwo me woto le agbe me la dometɔ aɖewo na mí.\nWinston, ƒo nu tso ale si nènɔ Mawu dimee ŋu na mí.\nƑome si me tɔwo mesubɔa Mawu o la mee menɔ tsi le agble saɖeaga aɖe dzi le Queens-land, Australia. Esi míenɔ teƒe saɖeaga ta la, ame bubu aɖeke menɔ anyi made ha kplii o, negbe nye ƒometɔ kplikplikpliwo ko. Esi mexɔ tso ƒe 12 yina la, medze Mawu didi gɔme. Medo gbe ɖa nɛ be wòakpe ɖe ŋunye manya nyateƒea tso eŋu. Mlɔeba la, meva ʋu dzo le agblea dzi eye mekpɔ dɔ le Adelaide, le South Australia. Esi mexɔ ƒe 21 la, medo go Pam esime menɔ mɔkeke ɖum le Sydney, eye eɖo dze tso subɔsubɔha aɖe si woyɔ be Britain-Israel-viwo, siwo xɔe se be Britaintɔwo nye Israel ƒe to búbuawo ƒe dzidzimeviwo, la ŋu nam. Subɔsubɔha ma me tɔwo gblɔna be, Israel ƒe to mawoe nye dzieheto ewo fiaɖuƒe si wokplɔ yi aboyo me le ƒe alafa enyilia Do Ŋgɔ Na Yesu (D.Y.) me. Eya ta, esi metrɔ yi Adelaide la, mefɔ nya ma ɖe te esime nye kple nye dɔwɔhati aɖe, si Yehowa Ðasefowo va le Biblia srɔ̃m kplii la, míenɔ dze ɖom. Gaƒoƒo ʋɛ aɖewo koe nye kplii míeɖo dze, eye míaƒe dzeɖoɖoa ku ɖe Ðasefowo ƒe dzixɔsewo koŋ ŋu, ke hã, mede dzesii be Mawu le gbe si medo ɖa le nye ɖevime la ŋu ɖom nam. Kaka makpɔa, menɔ nu srɔ̃m tso nyateƒe si ku ɖe Wɔnyela kple eƒe Fiaɖuƒea ŋu la ŋu! Ɛ̃, meke ɖe “dzonu xɔasi” la ŋu.—Mat. 13:45, 46.\nPamela, wò hã èdze dzonu ma didi gɔme tso wò ɖevime ke. Aleke nèwɔ ke ɖe eŋu?\nƑome si lɔ̃ mawusubɔsubɔ mee menɔ tsi le Coffs Harbour, le New South Wales. Dzinyelawo kple tɔgbuinye kple mamanye siaa xɔ subɔsubɔha si woyɔ be Britain-Israel-viwo la ƒe nufiafiawo dzi se. Nye kple nɔvinyeŋutsu kple daanye kpakple míaƒe ƒometɔ kplikplikpli aɖewo míexɔe se be Mawu vea Britaintɔwo ƒe dzidzimeviwo nu. Nye ya nyemeka ɖe edzi tututu o, azɔ hã, nyemenya Mawu nyuie o. Esi mexɔ ƒe 14 la, metsa le Anglikan, Baptist, kple Adventist subɔsubɔhawo kple ha bubu geɖewo me. Gake womekpe ɖe ŋunye menya Mawu o.\nƔeyiɣi aɖe megbe la, míaƒe ƒomea ʋu yi Sydney, afi si medo go Winston si nɔ mɔkeke ɖum la le. Abe ale si wògblɔe ene la, nye kplii ƒe dzeɖoɖo tso mawusubɔsubɔ ŋue wɔe be Ðasefowo va te nusɔsrɔ̃ kplii mlɔeba. Tso ema dzi la, ne eŋlɔ lɛta nam la, mawunyakpukpuiwo sɔŋ koe nɔa eme! Le nyateƒe me la, esia ɖe fu nam gbã, eye eve dɔ me nam gɔ̃ hã. Gake ʋɛʋɛʋɛ la, meva de dzesii be nyateƒea ye nye esia.\nLe ƒe 1962 me la, meʋu yi Adelaide ale be matsɔ ɖe Winston gbɔ. Ewɔ ɖoɖo meɖadze Ðasefo atsu kple asi siwo ŋkɔwoe nye Thomas kple Janice Sloman, siwo nye dutanyanyuigblɔlawo le Papua New Guinea kpɔ la gbɔ. Wonyo dɔme nam ale gbegbe; ƒe 18 ko mexɔ ɣemaɣi, eye wokpe ɖe ŋunye meva nya nu geɖe tso Yehowa ŋu. Eya ta, nye hã medze Mawu ƒe Nyaa sɔsrɔ̃ gɔme, eye eteƒe medidi o, meva ka ɖe edzi be meke ɖe nyateƒea ŋu. Esi nye kple Winston míeɖe mía nɔewo megbe la, míedze ɣeyiɣiawo katã ƒe subɔsubɔdɔa gɔme enumake. Togbɔ be míeto dodokpɔ geɖe me hã la, subɔsubɔdɔa na míekpɔ yayra geɖe, eye yayra mawo na míegakpɔ asixɔxɔ si gbegbe le dzonu nyui si ŋu míeke ɖo la ŋu.\nWinston, ƒo nu tso ale si agbea nɔ na wò esi nèdze Yehowa subɔsubɔ gɔme ŋu na mí.\nA. Teƒe siwo míeyi le dzikpɔla mɔzɔla ƒe dɔa me ƒe anyigbatata\nB. Lɛtakotokudzigbalẽvi siwo wozã le ƒukpoawo dometɔ aɖewo dzi. Tsã la, woyɔa Kiribati kple Tuvalu be Gilbert Kple Ellice Ƒukpowo\nD. Funafuti ƒe ƒukpo dzeani si le Tuvalu dukɔa me. Esia nye ƒukpo gbogbo siwo míeyi ɖasrã kpɔ hafi wova ɖo dutanyanyuigblɔlawo ɖa la dometɔ ɖeka\nLe nye kple Pam ƒe srɔ̃ɖeɖe megbe la, eteƒe medidi o, Yehowa ʋu “ʋɔtru gã” siwo naa dɔ geɖe ame la ƒe gbãtɔ na mí. (1 Kor. 16:9) Nɔviŋutsu Jack Porter, si nye nutome sue dzikpɔla si va subɔ míaƒe hame sue lae he míaƒe susu yi dɔwɔwɔ ƒe ʋɔtru gbãtɔa dzi. (Nye kple Nɔviŋutsu Jack Porter siaa míenye Australasia Alɔdzekɔmitia me tɔwo fifia.) Jack kple srɔ̃a, Roslyn, de dzi ƒo na mí be míawɔ gbesiagbe mɔɖeɖedɔa, eye míewɔe ƒe atɔ̃. Esi mexɔ ƒe 29 la, wobia tso nye kple Pam si be míawɔ nutome sue subɔla ƒe dɔa le South Pacific Ƒukpo siwo nɔ Fiji alɔdzedɔwɔƒea te ɣemaɣi la dzi. Ƒukpo mawoe nye American Samoa, Samoa, Kiribati, Nauru, Niue, Tokelau, Tonga, Tuvalu, kple Vanuatu.\nƔeyiɣi mawo me la, ƒukpo siwo sa ɖe aga la dzi tɔwo mekɔa mo ɖe Yehowa Ðasefowo o, eya ta, ehiã be míadze aye ahadze aɖaŋu. (Mat. 10:16) Hameawo nɔ sue, eye wo dometɔ aɖewo metea ŋu kpɔa dzeƒe na mí o. Eya ta, míedia dzeƒe le kɔƒeawo me tɔwo gbɔ, eye wonyoa dɔme na mí ɣesiaɣi.\nWinston, edze be gbegɔmeɖeɖedɔ doa dzidzɔ na wò ŋutɔ. Nu kae na wò dzi ku ɖe eŋu nenema?\nLe Samoa; mele hamemetsitsiwo ƒe suku aɖe dzi kpɔm\nƔemaɣi la, trakt ʋɛ aɖewo kple agbalẽviwo koe nɔ nɔviawo si le Tonga ƒukpoa dzi le wo degbea me. Agbalẽ si nye Nyateƒe, Si Kplɔa Ame Yia Agbe Mavɔ Mee ƒe Eŋlisigbe me tɔ ye wozãna le gbeƒãɖeɖedɔa me. Eya ta, esi míede hamemetsitsiwo ƒe suku aɖe si xɔ kwasiɖa ene la, nutoa me hamemetsitsi etɔ̃ aɖewo siwo mese Eŋlisigbea tututu o la lɔ̃ be yewoaɖe Nyateƒe gbalẽa ɖe Tongagbe me. Pam ye tsɔ agbalẽŋlɔmɔ̃ ƒo agbalẽa me nya siwo míeŋlɔ kple asi la, eye míeɖoe ɖe Amerika alɔdzedɔwɔƒea be woatae. Dɔa katã xɔ abe kwasiɖa enyi ene. Togbɔ be míaƒe gbegɔmeɖeɖedɔa menyo tututu o hã la, agbalẽa kpe ɖe Tongagbedola geɖe ŋu wosrɔ̃ nyateƒea. Menye gbegɔmeɖelawoe nye kple Pam míenye ya o, gake mɔnukpɔkpɔ ma si su mía si la wɔe be míaƒe dzi va ku ɖe dɔ sia ŋu.\nPam, aleke agbea nɔ le ƒukpoawo dzi, ne ètsɔe sɔ kple ale si agbea nɔ le Australia?\nEsia nye aƒe siwo me míenɔ le dzikpɔla mɔzɔla ƒe dɔa me la dometɔ ɖeka\nAgbea to vovo kura! Le afi aɖewo la, muwo sɔa gbɔ ale gbegbe, teƒe aɖewo xɔa dzo gbãgbãgbã, eye fafa nɔa teƒe aɖewo hã, afiwo bɔ ɖe teƒe aɖewo, dɔlélewo hã, eye ɣeaɖewoɣi la, míekpɔa nuɖuɖu si asu na mí o. Ke hã, le ŋkekea ƒe nuwuwu la, míaƒe dzi dzea eme bɔkɔɔ ne míele atsiaƒua dzi kpɔm ɖaa tso míaƒe xɔ si Samoatɔwo yɔna be fale la me—enye xɔ si Polynesiatɔwo tsɔa bé gbãna, si ŋu wometɔa kpɔ ɖo o. Ne dzinu le keklẽm nyuie la, netiawo ɖea woƒe vɔvɔli ɖi keŋ, eye dzinua dzena le atsiaƒua dzi abe ahuhɔ̃e me wòle dzedzem le ene. Nu siawo teƒe kpɔkpɔ ʋãa mí míeyia ŋugble me hedoa gbe ɖa, si wɔnɛ be míeɖea susu ɖa le nɔnɔme sesẽ siwo me míeto le ŋkekea me la dzi eye míaƒe susu nɔa nu nyui siwo su mía si la ŋu.\nMíeva lɔ̃ ɖeviawo, elabe wodoa nukokoe na mí ŋutɔ eye ne wokpɔ yevuwo la, wodina be yewoanya nu sia nu tsitotsito. Esi míenɔ nɔviawo srãm kpɔ le Niue la, ŋutsuvi dzaa aɖe lili asi fu siwo le Winston ƒe abɔ ŋu hegblɔ be: “Wò ɖawo nya kpɔ ŋutɔ.” Edze ƒãa be, mekpɔ ame ƒe abɔ to fu nenema gbegbe kpɔ o, eye menya ale si tututu wòaɖɔe o!\nNe míekpɔ nɔnɔme madeamedzi si gbegbe me ameawo le la, etena ɖe mía dzi ŋutɔ. Woƒe nutoa me nya kpɔ ale gbegbe, ke hã, ne wodze dɔ la, womekpɔa atike nyuiwo o eye tsi nono mebɔ o. Gake, edze abe mía nɔviwo metsi dzi ɖe nu siawo ta o ene. Le wo gbɔ la, nenemae agbea le. Edzɔa dzi na wo ŋutɔ be yewo kple yewoƒe ƒomea yewoli ɖekae eye yewokpɔ teƒe si yewoakpe le asubɔ Yehowa, eye nenema kee wòdzɔa dzi na wo be mɔnukpɔkpɔ su yewo si be yewoakafui. Woƒe kpɔɖeŋua kpe ɖe mía ŋu míekpɔ nu si le vevie wu le agbe me la dze sii eye míenɔ agbe tsɛ.\nPam, ɣeaɖewoɣi la, ehiãna be wò ŋutɔ nàɖadi tsi eye wò ŋutɔ nàɖa nu le nɔnɔme siwo mema wò kura o me. Aleke nèwɔnɛ?\nLe Tonga; Pam le míaƒe awuwo nyam\nFofonyee wòle be mada akpe na. Efia nu vevi vovovowom; le kpɔɖeŋu me, efiam ale si mado nakedzo ahaɖa nu le edzi kple ale si manɔ agbe ɖe nu sue si le asinye nu. Esi míeyi ɖasrã nɔviawo kpɔ le Kiribati ɣeaɖeɣi la, míedze xɔ sue aɖe si wotsɔ bé gbã, si me wotsɔ adza do keŋ eye eƒe gliwo nye pamprowo la me. Hafi maɖa nu sue aɖe la, meɖe do si me mado dzo ɖo, eye metsɔ nego kakɛwo de eme. Hafi maku tsi la, ehiãna be maɖo fli le nutoa me nyɔnuwo dome. Ale si wowɔna dua tsi ye nye be, wozãa ati aɖe si didi abe meta 2 ene si nu ka sue aɖe le, si le abe akpoŋti ene. Gake, menye akpoŋ ye woti ɖe enu o, ke boŋ, nugo sue aɖee. Nyɔnuawo yina ɖadua tsia ɖekaɖeka, eye ale si wowɔnɛ ye nye be, woléa atia dea doa me hetrɔa woƒe asi kaba ɖeƒomevii. Esia wɔnɛ be goa muna ɖe akpa ɖeka eye wòlɔa tsia heɖɔna. Mesusu be mate ŋu awɔe bɔbɔe va se ɖe esime wòva ɖo dzinye. Medze agbagba zi gbɔ zi geɖe, gake ɖeko nugoa ɖaƒoa tsia dzi ko henɔa edzi kpoo! Nyɔnuawo kom eteƒe mekɔ o, va se ɖe esime wo dometɔ ɖeka kpe ɖe ŋunye. Nutoa me tɔwo kpena ɖe mía ŋu ɣesiaɣi eye wonyoa dɔme hã.\nMi ame evea siaa mieva lɔ̃ subɔsubɔdɔ si wode asi na mi le ƒukpoawo dzi la vevie. Miadi be yewoaƒo nu tso nu ɖedzesi aɖe si dzi mieɖoa ŋkui vevie la ŋu na mía?\nWinston: Exɔ ɣeyiɣi hafi míeva se afi ma tɔwo ƒe dekɔnu aɖewo gɔme. Le kpɔɖeŋu me, ne nɔviawo ɖa nu na mí la, zi geɖe la, wotsɔa nu si woɖa la katã ɖoa mía kɔme. Gbã la, míenya be ele be míaɖu ɖe ko ahagblẽ susɔea ɖi na wo o. Eya ta, míeɖu nu si wotsɔ ɖo mía kɔme la katã! Gake esi míeva se woƒe dekɔnua gɔme la, míeɖu nua ƒe ɖe hegblẽ susɔea ɖi na wo. Togbɔ be míewɔ vodada mawo hã la, nɔviawo se nu gɔme na mí. Eye ɣesiaɣi si míeɖasrã wo kpɔ ɣleti ade megbe la, wokpɔa dzidzɔ ɖe mía ŋu ŋutɔ. To vovo na nutoa me nɔviwo la, míawo koe ganye Ðasefo siwo nɔviawo nya ɣemaɣi.\nLe Niue Island; mexɔ ŋgɔ na ƒuƒoƒo aɖe míeyina gbeadzi\nMíaƒe sasrãkpɔ nye ɖaseɖiɖi hã na nutoa me tɔwo. Kɔƒeawo me tɔwo susuna be nɔviawo ŋutɔwo koe to woƒe mawusubɔsubɔ vɛ. Eya ta, ne wokpɔ yevu eve siwo nye nɔviawo ƒe subɔsubɔha me tɔwo va srã nɔviawo kpɔ la, menye ɖeko wova sea egɔme be habɔbɔ ŋutɔŋutɔ mee wole ko evɔ o, ke ewɔa nuku na wo hã.\nPam: Nu siwo dzi meɖoa ŋkui vevie la dometɔ ɖekae nye nane si dzɔ le Kiribati; hame ɖeka koe nɔ afi ma, eye nɔvi ʋɛ aɖewo koe nɔ hamea me. Hamemetsitsi ɖeka pɛ si nɔ anyi ye nye Nɔviŋutsu Itinikai Matera, si wɔ eƒe ŋutete katã hekpɔ mía dzi. Gbe ɖeka, koklozi ɖeka pɛ ko wòtsɔ ɖe kusi me vɛ na mí. Egblɔ be: “Mia tɔe.” Ɣemaɣi la, ƒãa hafi míekpɔa koklozi aɖe ɖuna. Dɔmenyonu sue ma wɔ dɔ ɖe mía dzi ale gbegbe.\nPam, ƒe aɖewo megbe la, èva fɔ fu gake fua dome gblẽ. Nu kae kpe ɖe ŋuwò be nèdo dzi?\nƐ̃, meva fɔ fu le ƒe 1973 me esime nye kple Winston míenɔ South Pacific. Míeva ʋu yi Australia, eye ɣleti ene megbe la, mía via ƒe fu ge le ƒonye. Esia te ɖe Winston hã dzi ale gbegbe; eya hã via ye wònye. Esi ƒeawo va nɔ yiyim la, vevesesea dzi nɔ ɖeɖem kpɔtɔ, gake esime mexlẽ April 15, 2009, ƒe Gbetakpɔxɔa ko hafi nye vevesesea nu yi keŋkeŋ. “Nyabiabia Siwo Tso Exlẽlawo Gbɔ” ƒe nyatia bia be: “Ðe tsitretsitsi ƒe mɔkpɔkpɔ aɖe li na ɖevi si ku le dadaa ƒe dɔ mea?” Nyatia ka ɖe edzi na mí be nya la le Yehowa, ame si wɔa nu si le eteƒe ɣesiaɣi la, si me. Ayɔ dɔ abi geɖe siwo agbenɔnɔ le nuɖoanyi vɔ̃ɖi sia me de mía ŋu la katã ne eto Via dzi “[gblẽ] Abosam ƒe dɔwɔwɔwo me.” (1 Yoh. 3:8) Nyatia kpe ɖe mía ŋu míegade asixɔxɔ “dzonu” xɔasi si su Yehowa ƒe amewo si la ŋu geɖe wu! Afi kae míanɔ ne menye Fiaɖuƒemɔkpɔkpɔa ye le mía si o?\nEsi mía via ƒe fua dome gblẽ la, míegadze ɣeyiɣiawo katã ƒe subɔsubɔdɔa gɔme ake. Míesubɔ le Betel si nɔ Australia la ɣleti aɖewo eye emegbe míegadze dzikpɔla mɔzɔla ƒe dɔa gɔme ake. Esi míesubɔ le New South Wales kple Sydney ƒe kɔƒenutowo me ƒe ene megbe la, wokpe mí le ƒe 1981 me be míaɖasubɔ le Australia alɔdzedɔwɔƒea; aleae woyɔnɛ ɣemaɣi, eye afi siae míele va de asi na egbea.\nWinston, ɖe nu siwo teƒe nèkpɔ le South Pacific Ƒukpoawo dzi la ɖe vi na wò esi nèva zu Australasia Alɔdzekɔmitia me tɔa?\nƐ̃, woɖe vi nam le mɔ geɖe nu. Gbã la, wobia tso Australia alɔdzedɔwɔƒea si be wòakpɔ dɔa dzi le American Samoa kple Samoa. Eyome, wotsɔ New Zealand alɔdzedɔwɔƒea kple Australia alɔdzedɔwɔƒea ƒo ƒu ɖekae wòva zu Australasia alɔdzedɔwɔƒea. Fifia, Australia, American Samoa kple Samoa, Cook Islands, New Zealand, Niue, Timor-Leste, Tokelau, kple Tonga siaa le Australasia alɔdzedɔwɔƒea ƒe anyigbamamaa me, eye mɔnukpɔkpɔ su asinye meyi ɖasubɔ nɔviawo le teƒe mawo dometɔ geɖe abe alɔdzedɔwɔƒea ƒe amedɔdɔ ene. Nuteƒekpɔkpɔ siwo su asinye le ɣeyiɣi siwo me mewɔ dɔ kple nɔviŋutsu kpakple nɔvinyɔnu wɔnuteƒe mawo la le kpekpem ɖe ŋunye geɖe esi mele wo subɔm tso alɔdzedɔwɔƒea fifia.\nWinston kple Pam le Australasia alɔdzedɔwɔƒea\nMate ŋu aƒo nya ta be nye kple Pam míenyae nyuie ɣeyiɣi didi aɖee nye esia be, abe ale si wònɔ le mí ame evea gome ene la, menye ame tsitsiwo ɖeɖe koe le Mawu dim o. Ðeviwo kple sɔhɛwo hã dina be “dzonu xɔasi” ma nasu yewo si, ne ƒometɔ bubuwo ya medi o gɔ̃ hã. (2 Fia. 5:2, 3; 2 Kron. 34:1-3) Kakaɖedzitɔe la, Yehowa nye Mawu lɔ̃ame si le didim be amewo katã, ɖeviwo kple tsitsiawo siaa, nakpɔ agbe!\nEsi nye kple Pam míedze Mawu didi gɔme ƒe 50 kple edzivɔe nye esi va yi la, míenya afi si gbegbe esia akplɔ mí ayi kura o. Vavãe, Fiaɖuƒe ŋuti nyateƒea le abe dzonu si ƒe asixɔxɔ ƒo ɖe sia ɖe ta ene! Míeɖoe kplikpaa be míalé dzonu sia ɖe asi goŋgoŋ kple míaƒe ŋusẽ katã!


Israel-fia Gbãtɔ Va Se Ðe Aboyomenɔnɔ Le Babilon | Biblia Me Ŋutinya\nIsrael-fia Gbãtɔ Va Se Ðe Aboyomenɔnɔ Le Babilon\nSaul va zu Israel-fia gbãtɔ. Gake Yehowa gbee, eye wòtia Dawid be wòaɖu fia ɖe eteƒe. Míasrɔ̃ nu geɖe tso Dawid ŋuti. Esi wònye ɖevi la, ewɔ aʋa kple Goliat, ame dzɔtsu la. Emegbe la, esi le Fia Saul, ŋuʋãla la nu. Eye Abigail dzetugbee la xe mɔ nɛ be mewɔ bometsinu o.\nEmegbe la, míasrɔ̃ nu geɖe le Dawid ƒe vi Salomo, amesi xɔ ɖe Dawid teƒe abe Israel-fia ene la ŋuti. Israel-fia gbãtɔ etɔ̃awo dometɔ ɖesiaɖe ɖu fia hena ƒe 40. Le Salomo ƒe ku megbe la, woma Israel ɖe fiaɖuƒe eve me, anyiehe kple dziehe fiaɖuƒe.\nTo 10 ƒe dziehe fiaɖuƒe la nɔ anyi ƒe 257 hafi Asiriatɔwo va tsrɔ̃e. Ƒe 133 megbe la, wotsrɔ̃ to eve ƒe anyiehe fiaɖuƒe la hã. Fifia ya la, woɖe aboyo Israel-viwo yi ɖe Babilon. Eyata Akpa ENELIA kpe ƒe 510 ƒe ŋutinya ɖo, ɣeyiɣi, sia me nukunu geɖe dzɔ.\nŊUTINYA 56 LIA\nSaul—Israel Fia Gbãtɔ\nMawu ŋutɔe tia Saul gake eva gbee emegbe; míate ŋu asrɔ̃ nu vevi aɖe tso Saul ƒe ŋutinyaa me.\nŊUTINYA 57 LIA\nMawu Tia David\nNu kae Mawu kpɔ le David ŋu si nyagblɔɖila Samuel mekpɔ o?\nŊUTINYA 58 LIA\nMenye akafo ɖeɖe koe David zã tsɔ kpe aʋa kple Goliat o, ke ewɔ nu bubu aɖe si de ŋgɔ boo la hã ŋu dɔ.\nŊUTINYA 59 LIA\nNu Si Ta Wòle Be David Nasi\nSaul kpɔ dzidzɔ ɖe David ŋu gbã, gake eva ʋã ŋui hedi be yeawui. Nu ka tae?\nŊUTINYA 60 LIA\nAbigail Kple David\nAbigail yɔ srɔ̃a be yakame, gake esia kpɔ ŋutsua ƒe agbe ta gbe ma gbe.\nŊUTINYA 61 LIA\nWoɖo Fia David\nDavid to nu siwo wòwɔ kple nu siwo melɔ̃ be yeawɔ o dzi ɖee fia be yedze anye Israel-fia.\nŊUTINYA 62 LIA\nDzɔgbevɔ̃e Ðo David Ƒeme\nDavid da vo gã aɖe si he xaxa va eya ŋutɔ kple eƒe ƒomea dzi ƒe geɖe.\nŊUTINYA 63 LIA\nÐe wòɖoe be yeafe ɖevia ɖe eve ŋutɔŋutɔa?\nŊUTINYA 64 LIA\nSalomo Tu Gbedoxɔ\nTogbɔ be Salomo ƒe nunya de ŋgɔ hã la, woble enu wòwɔ nu gbegblẽ kple bometsinu aɖe.\nŊUTINYA 65 LIA\nEsi Yeroboam dze dziɖuɖu gɔme teti ko la, ena dukɔ la da le Mawu ƒe sewo dzi.\nŊUTINYA 66 LIA\nIzebel—Fianyɔnu Vɔ̃ɖi Aɖe\nIzebel tsɔa akpa sesẽ xɔa nu sia nu si wòdi be nezu ye tɔ.\nŊUTINYA 67 LIA\nYehosafat Ðo Dzi Ðe Yehowa Ŋu\nNu ka tae hadzila siwo mebla aʋakpa o la adze ŋgɔ na asrafo siwo ho aʋa?\nŊUTINYA 68 LIA\nŊutsuvi Eve Siwo Gagbɔ Agbe\nÐe wòanya wɔ be woagbɔ agbe ame aɖe si kua? Ɛ̃, edzɔ kpɔ!\nŊUTINYA 69 LIA\nDzi nɔ eƒo wòƒo nu, si wɔe be nukunu aɖe va dzɔ mlɔeba.\nŊUTINYA 70 LIA\nYona srɔ̃ nu vevi aɖe ku ɖe toɖoɖo Yehowa ŋu.\nŊUTINYA 71 LIA\nMawu Do Paradiso Aɖe Ŋugbe\nParadiso gbãtɔ nɔ sue; esia ya axɔ anyigba bliboa dzi.\nŊUTINYA 72 LIA\nMawu Kpe Ðe Fia Hizkiya Ŋu\nMawudɔla ɖeka wu Asiria asrafo 185,000 sɔŋ le zã ɖeka me.\nŊUTINYA 73 LIA\nIsrael Fia Nyui Mamlɛtɔ\nDzi nɔ Yosiya ƒo wòɖe afɔ vevi aɖe esime wònye ɖekakpui.\nŊUTINYA 74 LIA\nŊutsu Si Mevɔ̃na O\nYeremiya susui be yemetsi haɖe ne yeanye nyagblɔɖila o, gake Mawu ya nya be Yeremiya ate ŋui.\nŊUTINYA 75 LIA\nŊutsuvi Ene Le Babilon\nWokpɔ dzidzedze togbɔ be woɖe wo ɖe aga tso woƒe ƒometɔwo gbɔ hã.\nŊUTINYA 76 LIA\nNu ka tae Mawu na Israel ƒe futɔ siwo nye Babilontɔwo la va tsrɔ̃ Yerusalem?\nAkpa 4—Israel-fia Gbãtɔ Va Se Ðe Aboyomenɔnɔ Le Babilon


Hadzidzi 28—Míanye Yehowa Xɔlɔ̃wo | Kristotɔwo Ƒe Ha\nGBE BUBU Abkhaz Acholi Afrikaans Albanian Altai Amerika Tokunɔgbe Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Bulgarian Cambodian Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Damara Dangme Danish Dayak Ngaju Digor Douala Drehu Dutch Edo Efik Esan Estonian Eŋlisi Eʋegbe Faroese Fijian Finnish Fon Franse Fulfulde (Cameroon) Ga Georgian German Gokana Greek Guarani Gun Haitian Creole Hausa Herero Hiligaynon Hindi Hiri Motu Hungarian Iban Icelandic Igbo Iloko Indonesian Isoko Italian Japanese Javanese Kabiye Kachin Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Laotian Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Medumba Mingrelian Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Nias Nigerian Pidgin Norwegian Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Persian Pidzin (Kamerun) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Ronga Russian Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovenian Solomon Islands Pidgin Somali Spanish Sranantongo Sunda Swahili Sweden Tokunɔgbe Swedish Tagalog Tahitian Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urhobo Uruund Venda Vietnamese Wallisian Wayuunaiki Welsh Wolaita Xhosa Yapese Yemba Yoruba Zapotec (Isthmus) Zulu\nMíanye Yehowa Xɔlɔ̃wo\n1. Oo Yehowa, ’me kae\nAnye xɔ̃wò mahã?\n’Me kae adze wò agbadɔ me,\nSi anya wò nyuie hã?\n’Me si’o srɔ̃a wò Nya la,\nSi’o xɔa dziwò sena.\n’Me si’o katã wɔa nuteƒe ɖaa,\nSi’o lɔ̃a nyateƒe la.\n2. Oo Yehowa, ’me kae\nAnɔ gbɔwò mahã?\n’Me ka ƒe nue adze ŋuwò ɖaa,\nSi ŋkɔ nànya nyuie hã?\n’Me si’o doa wò ɖe dzi,\n’Ye wowɔa wò gbe dzi.\n’Me si’o tsoa dzi me ɖia nukware,\n’Ye wotoa nyateƒe.\n3. Oo Yehowa, wò koe\nNye mía Xɔlɔ̃ gãtɔ.\nMíate ɖe ŋuwò xaxaɣiwo,\nAdo gbe ɖa na wò.\nMa’u, wòe léa be na mí,\nKpɔa mía ta gbe sia gbe.\nWòe nye Xɔlɔ̃ vavã si lɔ̃a mí,\nMíanɔ gbɔwò tegbee.\n(Kpɔ Ps. 139:1; 1 Pet. 5:6, 7 hã.)\nMíanye Yehowa Xɔlɔ̃wo (Hadzidzi 28)


De Bubu “Nu Si Mawu Bla Ðekae La” Ŋu—Marko 10:9 | Nusɔsrɔ̃\n“Nu si Mawu bla ɖekae la, ame aɖeke negama eme o.”—MARKO 10:9.\nHADZIDZI: 131, 132\nAleke Yehowa kple Yesu bua srɔ̃ɖeɖee?\nLe Ŋɔŋlɔawo nu la, susu ɖeka pɛ ka tae woate ŋu agbe srɔ̃, gake nu ka tae ame aɖewo atiae be yewomagbe yewo srɔ̃ o?\nAɖaŋuɖoɖo ka ŋue wòle be srɔ̃tɔ si le kaklã ŋu bum la nade ŋugble le?\n1, 2. Nu kae wòle be nya siwo le Hebritɔwo 13:4 naʋã mí míawɔ?\nMÍ KATÃ míedina be míade bubu Yehowa ŋu. Edze na míaƒe bubu, eye edo ŋugbe be, ne míede bubu ye ŋu la, ye hã yeade bubu mía ŋu. (1 Sam. 2:30; Lod. 3:9; Nyaɖ. 4:11) Azɔ hã, edi be míade bubu amegbetɔwo ŋu. Le kpɔɖeŋu me, edi be míade bubu dziɖuɖumegãwo ŋu. (Rom. 12:10; 13:7) Gake nu bubu aɖe hã li si ŋu wòle vevie ŋutɔ be míade bubui. Eyae nye srɔ̃ɖeɖe.\n2 Apostolo Paulo ŋlɔ bena: “Mina bubu nanɔ srɔ̃ɖeɖe ŋu le amewo katã dome, eye woagaƒo ɖi srɔ̃ɖeba la o.” (Heb. 13:4) Esi Paulo gblɔ nya mawo la, menye eya ŋutɔ ƒe susu dzro ko gblɔm wònɔ o. Ke boŋ, eto nya mawo dzi nɔ gbɔgblɔm na Kristotɔwo be, ele be woade bubu srɔ̃ɖeɖe ŋu, si fia be, woade asixɔxɔ gã eŋu. Aleae wò hã nèbua srɔ̃ɖeɖea, eye ne srɔ̃tɔe nènye la, aleae nèbua wò ŋutɔ wò srɔ̃ɖeɖea?\n3. Aɖaŋu vevi kae Yesu ɖo ku ɖe srɔ̃ɖeɖe ŋu? (Kpɔ nɔnɔmetata si le nyati sia ƒe gɔmedzedze.)\n3 Ne èdea bubu srɔ̃ɖeɖe ŋu la, ke èle Yesu ƒe kpɔɖeŋu srɔ̃m, elabe Yesu ŋutɔ hã de bubu srɔ̃ɖeɖe ŋu. Esi Farisitɔwo bia nya Yesu tso srɔ̃gbegbe ŋu la, ehe woƒe susu yi nya si Mawu gblɔ ku ɖe srɔ̃ɖeɖe gbãtɔ ŋu la dzi, esi wògblɔ be: “Esia ta ŋutsu agblẽ fofoa kple dadaa ɖi, eye wo ame evea woanye ŋutilã ɖeka.” Yesu gblɔ kpee be: “Nu si Mawu bla ɖekae la, ame aɖeke negama eme o.”—Xlẽ Marko 10:2-12; 1 Mose 2:24.\n4. Tame kae Yehowa ɖo ɖe srɔ̃ɖeɖe ŋu?\n4 Yesu lɔ̃ ɖe edzi be Mawue ɖo srɔ̃ɖeɖe anyi, eye ete gbe ɖe edzi be ele be srɔ̃tɔwo nanɔ wo nɔewo gbɔ ɖaa. Mawu megblɔ na Adam kple Xawa be woate ŋu agbe wo nɔewo o. Tame si Yehowa ɖo ɖe srɔ̃ɖeɖe ŋu le Eben-bɔa mee nye be ŋutsu naɖe nyɔnu ɖeka, eye “wo ame evea” woawɔ ɖeka le srɔ̃ɖeɖe me tegbee.\nTƆTRƆ SIWO ŊU MAWU ÐE MƆ ÐO LE SRƆ̃ÐEÐE ME LE BLEMA\n5. Nu kae ku he va srɔ̃ɖekadodoa dzi?\n5 Ke hã, míenyae be Adam ƒe nu vɔ̃a he tɔtrɔwo vɛ. Tɔtrɔ siawo dometɔ ɖekae nye ku, si le nu gblẽm le srɔ̃ɖeɖe ŋu. Míede dzesi esia le nya si apostolo Paulo ŋlɔ esime wònɔ eme ɖem be Kristotɔwo megale Mose ƒe Sea te o la me. Eɖee fia be ku tsoa srɔ̃ɖekadodoa me; eɖee fia hã be ame si srɔ̃ ku la agate ŋu aɖe srɔ̃ bubu.—Rom. 7:1-3.\n6. Aleke Mose ƒe Sea na míekpɔ ale si Mawu bua srɔ̃ɖeɖee?\n6 Se si Mawu tsɔ na Israel dukɔ la gblɔ nya geɖe ku ɖe srɔ̃ɖeɖe ŋu. Eɖe mɔ ɖe srɔ̃ geɖe ɖeɖe, si nye nu si nɔ edzi yim hafi Mawu va tsɔ Sea na Israel dukɔa gɔ̃ hã, la ŋu. Ke hã, Sea kpɔ nyɔnuwo kple ɖeviwo ta ale be woagawɔ nu tovo ɖe wo ŋu o. Le kpɔɖeŋu me, ne Israel ŋutsu aɖe ɖe kosi aɖe eye emegbe wògaɖe nyɔnu bubu la, mele be wòaɖe srɔ̃a gbãtɔa ƒe nuɖuɖu, eƒe nudodo kple srɔ̃nua nanae dzi akpɔtɔ o. Mawu di tso ŋutsua si be wòayi edzi akpɔ nyɔnua ta ahalé be nɛ. (2 Mose 21:9, 10) Mí Kristotɔwo míele Mose ƒe Sea te o, ke hã, Sea fia mí be Yehowa dea asixɔxɔ gã srɔ̃ɖeɖe ŋu. Ðe esia mena nèkpɔe be ele be yeade bubu srɔ̃ɖeɖe ŋu oa?\n7, 8. (a) Le 5 Mose 24:1 ƒe nya nu la, nya kae Sea gblɔ tso srɔ̃gbegbe ŋu? (b) Aleke Yehowa bua srɔ̃gbegbee?\n7 Nya kae Sea gblɔ tso srɔ̃gbegbe ŋu? Togbɔ be Yehowa meɖoe le gɔmedzedzea me be srɔ̃tɔwo nagbe wo nɔewo o hã la, Sea ɖe mɔ na Israel-viwo be srɔ̃ŋutsu ate ŋu agbe srɔ̃a ne ‘ekpɔ nu manyomanyo aɖe le nyɔnua ŋu.’ (Xlẽ 5 Mose 24:1.) Sea megblɔ nu si tututu woabu “nu manyomanyo” o. Anɔ eme godoo be, anye ŋukpenanu alo ŋkubiãnya, ke menye agɔdzedze suesuesuewo o. (5 Mose 23:14) Nublanuitɔe la, kaka Yesu ƒe ŋkekea naɖo la, Yudatɔwo va gbea wo srɔ̃wo “le nya sia nya ta.” (Mat. 19:3) Míadi gbeɖe be míasrɔ̃ woƒe nɔnɔme ma o.\n8 Nyagblɔɖila Malaki ɖe ale si Mawu bua srɔ̃gbegbee la fia. Ɣemaɣi la, enye nu si bɔ be ŋutsu nawɔ alakpanu ahagbe “eƒe ɖekakpuimesrɔ̃,” ɖewohĩ kple susu be yeate ŋu aɖe ɖetugbui trɔ̃subɔla. Malaki ŋlɔ bena Mawu gblɔ be: “Melé fu srɔ̃gbegbe.” (Mal. 2:14-16) Esia fia be, ale si Mawu bua srɔ̃ɖeɖee tso gɔmedzedzea ke la metrɔ o, elabe egblɔ be: ‘Ŋutsu aku ɖe srɔ̃a ŋu, eye woazu ŋutilã ɖeka.’ (1 Mose 2:24) Yesu hã bua srɔ̃ɖeɖe abe Fofoa ke ene, elabe egblɔ be: “Nu si Mawu bla ɖekae la, ame aɖeke megama eme o.”—Mat. 19:6.\nAle Si Mawu Wɔ Nui Esime Israel-viwo Wɔ Gbɔgbɔmehasi\nIsrael kple Yuda siaa meva wɔ nuteƒe na Yehowa o. Wobla nu kple trɔ̃subɔdukɔwo eye wosubɔ alakpamawuwo. Mawu bu fɔ wo le esi “[wowɔ] ahasi kple atiwo kpakple kpewo” ta. (Yer. 2:13, 20; 3:1-3, 9; tsɔe sɔ kple Ezekiel 16:28; Yakobo 4:4.) Esi wogbe dzimetɔtrɔ eye woyi edzi nɔ nu wɔm abe “srɔ̃nyɔnu gbolowɔla ene” la, Mawu va tso nya me mlɔeba. Egblɔ be: “Esi [mekpɔ esia] la, megbe Israel mawɔnuteƒe la le eƒe ahasiwɔwɔ ta, eye mena srɔ̃gbegbalẽe.”—Yer. 3:6-8.\nSUSU ÐEKA PƐ SI TAE WOATE ŊU AGBE SRƆ̃ ÐO\n9. Aleke wòle be míase Yesu ƒe nya si dze le Marko 10:11, 12 la gɔme?\n9 Ame aɖe ate ŋu abia be, ‘Ðe susu aɖe li si tae Kristotɔ ate ŋu agbe srɔ̃a eye wòaɖe bubua?’ De dzesi nya si Yesu gblɔ; egblɔ be: “Ame sia ame si gbe srɔ̃a, eye wòɖe bubu la, ewɔ ahasi ɖe nyɔnua ŋu, eye ne nyɔnu aɖe gbe srɔ̃a, eye wòɖe ŋutsu bubu la, ewɔ ahasi.” (Marko 10:11, 12; Luka 16:18) Eme kɔ ƒãa be, Yesu de bubu srɔ̃ɖeɖe ŋu eye wòdi be ame bubuwo hã nawɔe nenema ke. Ne ŋutsu aɖe to ayemɔ aɖe dzi gbe srɔ̃a maɖifɔa eye wòɖe nyɔnu bubu la, ke ewɔ ahasi. Nenema kee wòle ne nyɔnu aɖe gbe srɔ̃aŋutsu maɖifɔa heɖe ŋutsu bubu. Susu si tae nye be, srɔ̃gbegbe ɖeɖe metua srɔ̃ɖenubablaa o. Elabena, le Mawu ŋkume la, wo ame evea wogakpɔtɔ nye “ŋutilã ɖeka.” Gakpe ɖe eŋu la, Yesu gblɔ be, ne ŋutsu gbe srɔ̃anyɔnu si meɖi fɔ o la, esia ate ŋu awɔe be nyɔnua nawɔ ahasi bɔbɔe. Le mɔ ka nu? Ɣemaɣi la, nɔnɔmea ate ŋu aƒoe ɖe nyɔnu si wogbe la nu be wòaɖe ŋutsu bubu be wòate ŋu akpɔ eƒe agbemenuhiahiãwo gbɔ. Gake, ne enya ɖe srɔ̃ ko la, efia be, ewɔ ahasi.\nNu Ðeka Si Ta Woate Ŋu Agbe Srɔ̃ Wòasɔ Le Ŋɔŋlɔawo Nu\nYesu ɖee fia zi eve sɔŋ be susu ɖeka pɛ si ta woate ŋu agbe srɔ̃ eye woavo aɖe ame bubu ye nye, ne ame srɔ̃ ƒo eɖokui ɖe gbɔdɔdɔ manɔsenu, si nye por·neiʹa, me. Nu kae Helagbe me nya por·neiʹa nye? Por·neiʹa nye ame siwo meɖe wo nɔewo wòsɔ ɖe Ŋɔŋlɔawo nu o la ƒe gbɔdɔdɔ nuwɔnawo. Elɔ ahasiwɔwɔ, gbolowɔwɔ, kple ame siwo meɖe wo nɔewo o ƒe gbɔdɔdɔ, kpakple vidzinuwo ƒoƒo ɖe nu me kple meƒi me, kple asi lili ame si menye ame srɔ̃ o ƒe vidzinuwo ŋu ɖe eme.—Kpɔ July 15, 2006, ƒe Gbetakpɔxɔ, “Nyabiabia Siwo Tso Exlẽlawo Gbɔ.”\n10. Susu ɖeka pɛ ka tae Kristotɔ aɖe ate ŋu agbe srɔ̃a eye wòavo aɖe ame bubu?\n10 Yesu na míenya be susu ɖeka aɖe li si tae ame ate ŋu agbe srɔ̃a ɖo, esi wògblɔ be: “Mele egblɔm na mi be, ame sia ame si gbe srɔ̃a, ne menye le ahasiwɔwɔ [si nye, por·neiʹa] ta o, eye wòɖe bubu la, ewɔ ahasi.” (Mat. 19:9) Egblɔ nya sia le eƒe Todzimawunyaa hã me. (Mat. 5:31, 32) Le go evea siaa me la, gbɔdɔdɔ manɔsenu, si nye por·neiʹa, ye wòwɔnɛ. Nyagbe ma ku ɖe nu vɔ̃ siwo nye gbɔdɔnuwɔna manɔsenu ƒomevi ɖe sia ɖe si yia edzi le ame siwo meɖe wo nɔewo o dome la ŋu; esiawo dometɔ aɖewoe nye ahasiwɔwɔ, gbolowɔwɔ, ame siwo meɖe wo nɔewo o ƒe dɔdɔ, ŋutsu kple ŋutsu alo nyɔnu kple nyɔnu ƒe dɔdɔ, kpakple lãwo gbɔ dɔdɔ. Le kpɔɖeŋu me, ne srɔ̃ŋutsu aɖe ƒo eɖokui ɖe gbɔdɔdɔ manɔsenu ƒe nuwɔna aɖe me la, srɔ̃a ate ŋu atiae be yeagbee loo alo yemagbee o. Ne egbee la, esia atu srɔ̃ɖenubablaa le Mawu ŋkume.\n11. Susu kawo tae Kristotɔ aɖe ate ŋu atiae be yemagbe ye srɔ̃ o, togbɔ be ekpɔ mɔ le Ŋɔŋlɔawo nu be wòagbee gɔ̃ hã?\n11 De dzesii be, Yesu mele gbɔgblɔm be, ne srɔ̃tɔ aɖe wɔ gbɔdɔdɔ manɔsenu (si nye por·neiʹa) la, ele kokoko be srɔ̃tɔ maɖifɔ la nagbee o. Le kpɔɖeŋu me, srɔ̃nyɔnu aɖe ate ŋu atiae be yeakpɔtɔ anɔ atsua ƒe, togbɔ be srɔ̃a ƒo eɖokui ɖe gbɔdɔdɔ manɔsenu me hã. Ðewohĩ, ekpɔtɔ lɔ̃e kokoko; ɖewohĩ, elɔ̃ faa be yeatsɔe akee eye yeakpe asi ɖe eŋu be yewoana yewoƒe srɔ̃ɖeɖea nanyo ɖe edzi. Ate ŋu anɔ eme be, ne egbe srɔ̃a gake meɖe ŋutsu bubu o la, ate ŋu ato nɔnɔme sesẽ aɖewo me. Le kpɔɖeŋu me, aleke nuwo anɔ nɛ le eƒe agbemenuhiahiã veviwo kple srɔ̃nua gome? Ke akogotsitsi ya ɖe? Ðe viwo le wo sia? Ne egbe srɔ̃a la, ɖe wòasesẽ be woahe ɖeviawo le nyateƒea mea? (1 Kor. 7:14) Eme kɔ ƒãa be, srɔ̃tɔ maɖifɔ si gbe srɔ̃a la ado go nɔnɔme sesẽwo.\n12, 13. (a) Nu kae dzɔ le Hosea ƒe srɔ̃ɖeɖea me? (b) Nu ka tae Hosea xɔ Gomer wògazu srɔ̃a, eye nu kae míate ŋu asrɔ̃ tso Hosea ƒe srɔ̃ɖeɖea me?\n12 Nu si me nyagblɔɖila Hosea to la fia nu geɖe mí tso ale si Mawu bua srɔ̃ɖeɖee ŋu. Mawu gblɔ na Hosea be wòaɖe nyɔnu aɖe si ŋkɔe nye Gomer, si ava zu “gbolo, eye wòadzi ahasiviwo.” Gomer ‘fɔ fu dzi ŋutsuvi na’ Hosea. (Hos. 1:2, 3) Emegbe la, Gomer va dzi nyɔnuvi ɖeka kple ŋutsuvi ɖeka, eye anɔ eme be ŋutsu bubue wòdzi wo na. Togbɔ be Gomer wɔ ahasi enuenu hã la, Hosea megbee o. Mlɔeba la, eva dzo le Hosea gbɔ eye wòɖazu ame aɖe ƒe kosi. Ke hã, Hosea gbugbɔ ƒlee. (Hos. 3:1, 2) Yehowa zã Hosea tsɔ ɖe ale si eya ŋutɔ tsɔ ke Israel dukɔa enuenu esi womewɔ nuteƒe nɛ o eye woyi edzi nɔ mawu bubuwo subɔm la fia. Nu kae míate ŋu asrɔ̃ tso esia me?\n13 Ne Kristotɔ aɖe srɔ̃ ƒo eɖokui ɖe gbɔdɔdɔ manɔsenu me la, nyametsotso dze ŋgɔ srɔ̃tɔ maɖifɔa. Yesu gblɔ be gome le srɔ̃tɔ maɖifɔa si be wòagbe srɔ̃a eye wòavo aɖe ame bubu. Ke hã, menye nu gbegblẽe wònye be srɔ̃tɔ maɖifɔa natiae be yeatsɔe akee o. Hosea xɔ Gomer wògazu srɔ̃a ake. Esi Gomer trɔ gbɔ la, Hosea gblɔ nɛ be megadɔ kple ŋutsu bubu aɖeke azɔ o. Hosea ‘medɔ kple’ Gomer o hena ɣeyiɣi aɖe. (Hos. 3:3, etenuŋɔŋlɔ) Gake, anɔ eme be, ɣeyiɣi aɖe megbe la, Hosea gadɔ kple srɔ̃a ake. Esia nye kpɔɖeŋu na ale si Mawu lɔ̃ faa gbugbɔ xɔ Israel-viwo heyi edzi wɔ nyui na wo. (Hos. 1:11; 3:3-5) Nufiame kae le esia me na mí egbea ku ɖe srɔ̃ɖeɖe ŋu? Ne srɔ̃tɔ maɖifɔ aɖe tiae be yeakpɔtɔ anɔ ye srɔ̃a gbɔ eye wògadze dɔdɔ kplii gɔme ko la, esia aɖee afia be etsɔe kee. (1 Kor. 7:3, 5) Afɔɖeɖe ma ate fli ɖe gome si le esi le Ŋɔŋlɔawo nu be wòagbe srɔ̃a la me. Le esia megbe la, ele be atsu kple asia siaa nadze agbagba vevie abu srɔ̃ɖeɖe abe ale si Mawu bunɛ ene.\nDE BUBU SRƆ̃ÐEÐE ŊU, NE KUXI SESẼWO LI HÃ\n14. Le 1 Korintotɔwo 7:10, 11 ƒe nya nu la, nu kae ate ŋu adzɔ le srɔ̃ɖeɖe me?\n14 Ele be Kristotɔwo katã nadze agbagba ade bubu srɔ̃ɖeɖe ŋu abe ale si Yehowa kple Yesu siaa dea bubu eŋu ene. Ke hã, ame aɖewo metea ŋu dea bubu srɔ̃ɖeɖe ŋu o, le esi míede blibo o ta. (Rom. 7:18-23) Eya ta, mele be wòawɔ nuku na mí be, kuxi sesẽwo nɔ Kristotɔ siwo nɔ anyi le ƒe alafa gbãtɔ me la dometɔ aɖewo ƒe srɔ̃ɖeɖe me o. Paulo ŋlɔ bena “srɔ̃nyɔnu nagaklã ɖa tso srɔ̃a gbɔ o”; ke hã, esia dzɔ ɣeaɖewoɣi.—Xlẽ 1 Korintotɔwo 7:10, 11.\nNu kae srɔ̃tɔwo ate ŋu awɔ atsɔ akpɔ woƒe srɔ̃ɖeɖea ta ne kuxi sesẽwo le srɔ̃ɖeɖea me gɔ̃ hã? (Kpɔ memama 15 lia)\n15, 16. (a) Ne kuxiwo le srɔ̃ɖeɖe me hã la, nu kae wòle be wòanye srɔ̃tɔwo ƒe taɖodzinu, eye nu ka tae? (b) Aleke woate ŋu awɔ esia ne srɔ̃tɔ ɖeka menye Yehowa subɔla o?\n15 Paulo megblɔ nu si he kaklã ma vɛ o. Gake míenyae be menye ɖe srɔ̃ŋutsua wɔ ahasi si tae wòle be srɔ̃a nagbee ahaɖe ŋutsu bubu o. Paulo ŋlɔ bena, srɔ̃nyɔnu si klã ɖa tso srɔ̃a gbɔ la “nenɔ anyi srɔ̃maɖemaɖee, alo negawɔ ɖeka kple srɔ̃a.” Nu si tae nye be, Mawu gabua wo be wonye srɔ̃tɔwo kokoko. Paulo ɖo aɖaŋu be nu ka kee kuxia ɖanye o, ne menye gbɔdɔdɔ manɔsenu o ko la, ele be wòanye srɔ̃tɔawo ƒe taɖodzinu be yewoagawɔ ɖeka. Wo ame evea woate ŋu abia kpekpeɖeŋu tso hamemetsitsiwo gbɔ. Hamemetsitsiwo made wo dometɔ aɖeke dzi o, ke boŋ, woazã Ŋɔŋlɔawo atsɔ aɖo aɖaŋu na wo.\n16 Ke ne Kristotɔ aɖe srɔ̃ menye Yehowa subɔla o ɖe? Ne kuxiwo do mo ɖa le woƒe srɔ̃ɖeɖea me la, ɖe wòate ŋu aklã ɖa tso srɔ̃a gbɔa? Abe ale si míekpɔe va yi ene la, Ŋɔŋlɔawo gblɔ be gbɔdɔdɔ manɔsenu koe nye nu si tae ame aɖe ate ŋu agbe srɔ̃a, gake Ŋɔŋlɔawo megblɔ susu aɖeke si tae wòle be srɔ̃tɔwo naklã ɖa tso wo nɔewo gbɔ o. Paulo ŋlɔ bena: “Ne nyɔnu aɖe srɔ̃ nye dzimaxɔsetɔ, eye ŋutsua lɔ̃ be yewoanɔ anyi ɖekae la, nyɔnua megadzo le srɔ̃a gbɔ o.” (1 Kor. 7:12, 13) Aɖaŋuɖoɖo sia yi na míawo hã egbea.\n17, 18. Nu ka tae Kristotɔ aɖewo tiae be yewoakpɔtɔ anɔ yewo srɔ̃wo gbɔ togbɔ be kuxi sesẽwo nɔ srɔ̃ɖeɖea me hã?\n17 Etea ŋu dzɔna ɣeaɖewoɣi be ‘srɔ̃ŋutsu dzimaxɔsetɔ’ aɖe ƒe nuwɔnawo ɖenɛ fiana be ‘melɔ̃ be nyɔnua nanɔ ye gbɔ o.’ Ðewohĩ, eƒoa nyɔnua ale gbegbe be, nyɔnua va kpɔe be yeƒe lãmesẽ alo agbe ɖo afɔku me gɔ̃ hã. Ðewohĩ, egbe be yemakpɔ nyɔnua kple ɖeviawo dzi o, alo eƒe nuwɔna le mɔ xem na nyɔnua be wòagasubɔ Mawu ahawɔ nuteƒe nɛ o. Le nɔnɔme siawo tɔgbi me la, Kristotɔ aɖewo ŋutɔwo tso nya me be, nya ka kee yewo srɔ̃ ɖagblɔ o, eƒe nuwɔnawo ɖee fia be ‘melɔ̃ be yeanɔ ye gbɔ o,’ eya ta, ele be yewoaklã. Gake Kristotɔ bubu siwo le kuxi sesẽ sia tɔgbi me tom la tso nya me be yewomaklã ɖa tso yewo srɔ̃wo gbɔ o; wodo dzi hedze agbagba vevie kpɔ woƒe kuxiawo gbɔ be nɔnɔmeawo naka ɖe eme. Nu ka tae?\n18 Ne kuxi siawo tɔgbi do mo ɖa eye srɔ̃tɔwo klã ɖa tso wo nɔewo gbɔ la, srɔ̃tɔwo ko wogakpɔtɔ nye. Ne womegale wo nɔewo gbɔ o la, wo dometɔ ɖe sia ɖe ato nɔnɔme sesẽ siwo ŋu míeƒo nu tsoe va yi la me. Apostolo Paulo gagblɔ susu bubu aɖe si tae wòle be woakpɔtɔ anɔ wo nɔewo gbɔ. Eŋlɔ bena: “Srɔ̃ŋutsu dzimaxɔsetɔ la ŋuti kɔ le srɔ̃a ta, eye srɔ̃nyɔnu dzimaxɔsetɔ la hã ŋuti kɔ le nɔviŋutsua ta; ne menye nenemae o la, anye ne mia viwo nye ame makɔmakɔwo, ke azɔ wole kɔkɔe.” (1 Kor. 7:14) Kristotɔ wɔnuteƒe geɖewo yi edzi nɔ wo srɔ̃ si menye Yehowa subɔla o la gbɔ, togbɔ be wonɔ kuxi sesẽwo me tom hã. Woate ŋu aɖi ɖase be ewɔwɔ alea ɖe vi le mɔ tɔxɛ aɖe nu esime wo srɔ̃a va zu Yehowa Ðasefo.—Xlẽ 1 Korintotɔwo 7:16; 1 Pet. 3:1, 2.\n19. Nu ka tae srɔ̃tɔ siwo le dzidzɔ kpɔm le srɔ̃ɖeɖe me la sɔ gbɔ ɖe Kristo hamea me?\n19 Yesu ƒo nu tso srɔ̃gbegbe ŋu, eye Mawu ƒe gbɔgbɔ ʋã apostolo Paulo wòɖo aɖaŋu tso srɔ̃tɔwo ƒe kaklã ŋu. Wo ame evea siaa di be Mawu subɔlawo nade bubu srɔ̃ɖeɖe ŋu. Le xexea me godoo egbea la, srɔ̃tɔ siwo le dzidzɔ kpɔm le woƒe srɔ̃ɖeɖe me la sɔ gbɔ ɖe Kristo hamea me fũu. Àte ŋu akpɔ atsu kple asi kpɔdzidzɔwo le miaƒe hamea me. Àkpɔ srɔ̃ŋutsu wɔnuteƒe siwo lɔ̃a wo srɔ̃wo kple srɔ̃nyɔnu malɔ̃nugbɔa siwo dea bubu wo srɔ̃wo ŋu. Wo katã woɖenɛ fiana be anya wɔ be míade bubu srɔ̃ɖeɖe ŋu. Míate ŋu akpɔ dzidzɔ be atsu kple asi miliɔn geɖe ƒe srɔ̃ɖeɖe ɖo kpe Biblia me nya sia ƒe nyateƒenyenye dzi be: “Esia tae ŋutsu agblẽ fofoa kple dadaa ɖi, eye wòaku ɖe srɔ̃a ŋu, eye wo ame evea woazu ŋutilã ɖeka.”—Ef. 5:31, 33.